title: Uriah Heep

text: "Salisbury" oli Uriah Heepin toinen studioalbumi, joka ilmestyi alkuvuodesta 1971. Hensleyn vaikutus sävellystyössä oli jo huomattavan suuri ja se kasvoi 1970-luvun edetessä. Levyllä rumpuja soittaa jo varhain 1970 Nigel Olssonin korvannut Keith Baker (ex-Bakerloo). Levyn nimikappale on lähes 17-minuuttinen sävellys, jossa soittaa myös 26-henkinen orkesteri. LP:n kappaleista tunnetuin on balladi "Lady in Black". Kappaleesta on tehty useita suomenkielisiä cover-versioita. "Lady in Black" julkaistiin uudelleen Saksassa 1977, jolloin se myi erinomaisesti ja oli maan listaykkösenä 13 viikkoa. Uriah Heep sai siitä Euroopan arvostetuimman musiikkipalkinnon Kultaisen leijonan. Kappale oli myös ensimmäinen, jossa päävokalistina toimi Ken Hensley.


title: Uriah Heep

text: "Salisburya" voidaan pitää yhtyeen progressiivisimpana albumina, jonka valmistuttua yhtye teki ensimmäisen Yhdysvaltojen kiertueensa. Kiertueella Uriah Heep soitti yhdysvaltalaisten Three Dog Nightin ja Steppenwolfin kanssa ja esiintyi ensimmäistä kertaa suurilla, kymmeniä tuhansia ihmisiä sisältäneillä keikkapaikoilla. Yhtyeellä oli jo uusi rumpali Ian Clarke (ex-Cressida), joka korvasi "Salisburyn" äänitysten jälkeen lähteneen Bakerin.


title: Uriah Heep

text: Yhtyeen seuraava levy, kesällä 1971 julkaistu "Look at Yourself", kasvatti edelleen Uriah Heepin suosiota. Levyn tunnetuimmat klassikot ovat sen nimikappale ja eeppinen, yli kymmenminuuttinen "July Morning". Tässä vaiheessa Uriah Heepin tunnusmerkeiksi oli muodostunut David Byronin korkea falsetti yhdistettynä Mick Boxin kitaran wah wah -soundiin sekä Ken Hensleyn Hammond-urkuihin. Isossa-Britanniassa Uriah Heepin suosio ei vieläkään ollut manner-Euroopan veroista, mutta levy myi hopeaa ja oli yhtyeen ensimmäinen brittilistalle noussut albumi, sijoittuen sijalle 39. Myös Yhdysvalloissa albumi myi hopealevyn arvoisesti (Billboard -listasijoitus 93.). "Look at Yourselfin" myötä yhtye löysi musiikissaan koherenssin ja aiempaa selvemmän suunnan musiikillisille pyrkimyksilleen.


title: Uriah Heep

text: Marraskuussa 1971 rumpali Lee Kerslake (ex-The Gods, Toe Fat ja National Head Band) liittyi yhtyeeseen ja täytti paikan, jossa aiempina vuosina oli ollut paljon vaihtuvuutta. Yhtyeen basisti ja alkuperäisjäsen Paul Newton erotettiin yhtyeestä "Look at Yourselfin" ilmestyttyä. Seuraaja Mark Clarke (ex-Colosseum) oli yhtyeessä vain muutamia kuukausia ja erosi siitä kesken Yhdysvaltain-kiertueen. Hän ehti kuitenkin säveltää yhdessä Ken Hensleyn kanssa tulevalle studioalbumille kappaleen "The Wizard", mistä tuli yksi yhtyeen suurimmista hiteistä. Clarken tilalle tuli The Keef Hartley Bandissa soittanut uusiseelantilainen Gary Thain. Ryhmää Box, Byron, Hensley, Thain ja Kerslake on usein pidetty parhaimpana Uriah Heep -kokoonpanona.


title: Uriah Heep

text: Vuonna 1972 ilmestynyt Uriah Heepin neljäs studioalbumi "Demons and Wizards" oli suurmenestys. Levyä myytiin runsaasti ympäri maailmaa ja yhtyeen suosio kasvoi maailmanlaajuiseksi. Yhtyeen suosio nousi huippuunsa esimerkiksi Suomessa, jossa albumi oli listaykkösenä 14 viikkoa. Yhdysvalloissa Uriah Heep sai pitkään haluamansa suuren läpimurron, kun levy nousi sijalle 23. Myös musiikkikriitikot pitivät levystä ja antoivat sille myönteistä palautetta. Myöhemmin levy on saanut klassikon statuksen yhtenä yhtyeen vahvimmista kokonaisuuksista. "Demons and Wizards" sisältää Uriah Heepin tunnetuimman menestyskappaleen "Easy Livin'". Kappaleet, kuten "Rainbow Demon", "The Wizard" ja "Traveller in Time" yhdessä taiteilija Roger Deanin kuvittaman fantasiapainotteisen levynkannen ohella yhdistivät Uriah Heepin mystiikkaan. Yhtyeen tietoisesta pyrkimisestä tähän aihepiiriin voi olla montaa mieltä; Ken Hensley toteaa levynkannessa, että albumi on "kokoelma lauluja, joiden nauhoittaminen oli meille mukavaa".


title: Uriah Heep

text:
Vuonna 1972 Uriah Heep esiintyi ensimmäisen kerran Suomessa kolmatta kertaa järjestetyn Ruisrockin pääesiintyjänä. Samana vuonna se valittiin Suosikki-lehden äänestyksessä Suomen suosituimmaksi ulkomaiseksi yhtyeeksi. Loppuvuodesta 1972 ilmestyi vielä "The Magician’s Birthday" -studioalbumi, joka jatkoi lyriikoiltaan pitkälti mystiikka- ja fantasiahenkistä linjaa. Levy oli edeltäjänsä tavoin useassa maassa yksi vuoden myydyimpiä levyjä. Roger Dean taiteili jälleen albumin kannet. Ken Hensley halusi tehdä levystä konseptialbumin, mutta se ei toteutunut levy-yhtiön painostettua julkaisemaan uusi levy mahdollisimman nopeasti.
Vuonna 1973 Uriah Heepiltä ilmestyi jälleen kaksi levyä; ensin konserttiohjelman muotoon pakattu tuplalive-LP "Uriah Heep Live", josta Uriah Heepiä yhdellä ensimmäisistä kiertueistaan lämmitellyt Kiss sai Gene Simmonsin ja Paul Stanleyn mukaan ideansa läpimurtolevynsä "Alive!":n (1975) tekemiseen, ja myöhemmin syksymmällä studioalbumi "Sweet Freedom". Edeltävien julkaisujen luomaa menestystä jatkanut "Sweet Freedom" oli yhtyeen ensimmäinen albumi, joka levytettiin verotussyistä ulkomailla, Ranskan "Chateau d' Herouvillessä". Myöhemmin mm. Ken Hensley ja Mick Box ovat kommentoineet, ettei ulkomailla levyttäminen tehnyt hyvää yhtyeen henkilökemioille. "Sweet Freedomin" tunnetuin kappale on "Stealin'", joka muun muassa menestyi singlenä Yhdysvalloissa.


title: Uriah Heep

text: Seuraava julkaisu äänitettiin talvella 1974 Saksan Münchenissä, jo kuuluisilla Giorgio Moroderin Musicland -studioilla, jonne pian Uriah Heepin jälkeen päätyivät myös Deep Purple ("Stormbringer", 1974) ja Led Zeppelin ("Presence", 1976). "Wonderworld"-albumia tukenut maailmankiertue sai ensi-iltansa Helsingissä. Positiivista palautetta Ken Hensleyn uni- ja valvetiloja käsitelleistä sanoituksista saanut levy kärsi yhtyeen riitaantuneista väleistä sekä henkilökohtaisista alkoholiin ja huumausaineisiin liittyneistä ongelmista. Suurimmat päihdeongelmat olivat basisti Gary Thainilla, joka jo kärsi ailahtelevasta terveydentilastaan. Ongelmista huolimatta levymyynti säilyi hyvänä, vaikkakin oli hieman taittunut parin vuoden takaisista luvuista ("Wonderworld" Britanniassa listalla 23., Yhdysvalloissa 38.). Vuonna 1975 Gary Thain erotettiin, ja historiaperspektiivissä tämä merkitsi Uriah Heepin pitkäaikaisen ja myöhemmin klassiseksi kutsutun kokoonpanon loppua. Thain kuoli vuoden 1975 joulukuussa heroiinin yliannostukseen, 27-vuotiaana.


title: Uriah Heep

text: Uriah Heepin suosio ei kääntynyt laskuun Thainin erottamisen myötä. Yhtye saavutti suosionsa huipun kotimaassaan, kun vuoden 1975 "Return to Fantasy" -levy julkaistiin. Pitkästä aikaa kotimaassa äänitetyllä, edeltäjäänsä hiotummalla levyllä bassoa soitti erittäin arvostettu, juuri ennen Uriah Heepiin liittymistään Bryan Ferryn taiderockyhtye Roxy Musicissa soittanut, aiemmin Familyn ja King Crimsonin jäsenenä tunnettu John Wetton, joka myöhemmin 1980-luvulla oli suurta menestystä saaneen Asia-yhtyeen avainhahmoja. Ison-Britannian listoilla levy nousi seitsemänneksi, mikä on Heepin kautta aikain korkein listasijoitus kotimaassaan. Yhdysvalloissa yhtyeen suosion kasvu oli sen sijaan pysähtynyt Wonderworld -kiertueen myötä, eikä "Return to Fantasy" enää menestynyt listalla edeltäjiensä tapaan.


title: Uriah Heep

text: Kasvava menestys kotimaassa ja menestyksen jatkuminen Euroopassa ja muualla maailmassa, Yhdysvaltoja lukuun ottamatta, ei estänyt yhtyeen sisäisten riitojen pahenemista. Vedenjakaja oli vuosi 1976, jolloin julkaistiin yhtyeen pitkälti itse tuottama studioalbumi "High and Mighty", joka erosi tyyliltään totutusta, Gerry Bronin tuottamasta Uriah Heepistä. Listamenestys jäi huomattavasti edellisten viiden studioalbumin tasosta ja levy jäi samalla David Byronin viimeiseksi Uriah Heep -albumiksi. Byron erotettiin henkilökohtaisten erimielisyyksien ja lisääntyneen alkoholin käytön takia. Erottaminen merkitsi yhtyeelle suurta muutosta, sillä David Byronin ääni oli ollut keskeisessä asemassa Uriah Heepin nousussa maailmanmaineeseen. Myös paljon huomiota Heepille tuonut Wetton lähti Byronin mukana.


title: Uriah Heep

text: Ken Hensley kommentoi vuonna 1978 annetussa haastattelussa, että "hän (David Byron) oli paras laulaja vuonna 1973, mutta hänestä tuli myöhemmin hirviö". Myöhemmin Hensley kuitenkin totesi Byronin erottamisen olleen virhe.


title: Uriah Heep

text: Uriah Heep selvisi rockkuvioita rusentaneen punkin nousun kanssa samaan aikaan tapahtuneesta levymyyntinsä laskusta ja näkyvimmän kasvonsa, vokalistinsa vaihdoksesta olosuhteisiin nähden suhteellisen hyvin. David Byronin korvaajaksi löytyi aikaisemmin muun muassa Les Humphries Singersissä ja Lucifer's Friendissä laulanut John Lawton. Basistiksi Heep sai jälleen suurnimen, kun nelikieliseen tarttui aiemmin muun muassa David Bowien The Spiders from Mars -yhtyeessä soittanut Trevor Bolder.


title: Uriah Heep

text: Epämuodikkaaksi käymässä olleeseen heavy rockiin assosioitu Uriah Heep oli kuitenkin pakotettu hakemaan uusia tuulia, kun sekä disko että punk vaikuttivat voimakkaasti 1970-luvun loppupuolen musiikkiteollisuuteen. John Lawtonin Uriah Heep -aikana (1976-79) eritoten Ken Hensleyn sävellykset muuttuivat varsinaisesta heavystä ja progesta enemmän suoraviivaisemman rockin, AOR:n ja popin suuntaan. Yhtyeen suosio nousi tänä aikakautena huippuunsa Keski-Euroopassa, mutta Britteinsaarilla ja Yhdysvalloissa levymyynti ei kohonnut enää 1970-luvun alkupuolen ja puolen välin menestyslevyjen tasolle. Lawtonin aikana yhtye sai paljon uusia faneja, mutta menetti myös vanhoja, joille Uriah Heepin musiikissa tapahtuneet muutokset olivat liikaa.


title: Uriah Heep

text: Ensimmäinen Lawtonin kanssa julkaistu studioalbumi "Firefly" (1977) esitteli musiikillisesti uudistuneen Uriah Heepin, sillä se oli yhtyeen aiempaa tuotantoa kevyempi ja popmaisempi. "Firefly" sai positiivista palautetta kriitikoilta ja Uriah Heepin tulevaisuus näytti "High and Mightyn" kaupallisen flopin ja Byronin potkujen jälkeen positiiviselta. Seuraavalla kahdella studioalbumilla, "Innocent Victim" (1977) ja "Fallen Angel" (1978), musiikki eteni yhä kaupallisempaan ja kevyempään suuntaan. "Innocent Victimiltä" julkaistu, yhtyeen suurimmaksi hitiksi manner-Euroopassa 1978 kohonnut "Free Me" jakoi mielipiteitä myös yhtyeen sisällä. Etenkään Lawton ei halunnut Uriah Heepin jatkavan AOR -tyylisen musiikin tekoa, toisin kuin Hensley, joka pääasiassa vastasi sävellystyöstä.


title: Uriah Heep

text: Musiikilliset erimielisyydet johtivat Lawtonin aikakauden loppumiseen 1979. Myös rumpali vaihtui, kun Lee Kerslake erosi lähteäkseen mukaan Ozzy Osbournen soolouran maailmanmaineen pohjustaneille ensimmäisille soololevyille ja kiertueille. Kerslake ei ollut hyväksynyt Hensleyn kasvanutta musiikillista valtaa yhtyeessä, joka näkyi sävellystyön lisäksi myös albumien tuotannossa. Hensley toimi Gerry Bronin rinnalla toisena tuottajana Uriah Heepin kahdella viimeisimmällä levyllä.


title: Uriah Heep

text: Uudeksi rumpaliksi tuli Chris Slade (ex-Manfred Mann's Earth Band). Ken Hensleyn vastustuksesta huolimatta seuraava laulaja oli aiemmin Lone Starissa ollut John Sloman, jonka laulutapa poikkesi Uriah Heepin aiemmista vokalisteista. Heep julkaisi vuonna 1980 "Conquest"-albumin, joka osoitti yhtyeen musiikillisen uudistumiskyvyn. Brittilistalla ajanmukaisena pidetty, positiivista kritiikkiä saanut levy nousi sijalle 37, mikä oli yhtyeen paras listasijoitus saarivaltiossa sitten huippuvuoden 1975. Menestys yhtyeen kotimaassa ei kuitenkaan parantanut miehistön sisäisiä välejä. Yhtyeen uuteen musiikkiin ja eritoten vokalisti John Slomaniin turhautuneena Ken Hensley erosi kesken levynjulkaisukiertuetta. Hän ei pitänyt Slomanin tulkinnoista etenkään vanhemmissa Heep-kappaleissa. Hensley on useaan otteeseen jälkikäteen osoittanut hämmästystään siitä, että yhtye otti hänen suosikkinsa Peter Goalbyn laulajakseen sitten, kun hän oli lähtenyt Uriah Heepistä. Hän kannatti Goalbya vokalistiksi jo Lawtonin lähdön jälkeen.


title: Uriah Heep

text: Ken Hensleyn ero oli useita miehistönvaihdoksia kokeneelle Uriah Heepille merkittävin henkilömuutos, mitä yhtyeelle oli sen kymmenvuotisen uran aikana tapahtunut. Uriah Heep oli saavuttanut kansainvälisen menestyksensä Ken Hensleyn kirjoittamilla kappaleilla, mutta Hensleyn dominanssi peilautui yhtyeen kemioihin myös negatiivisesti. Hensleyn tilalle hankittiin kanadalainen Greg Dechert ja uusi kokoonpano jatkoi kiertuetta, joka loppui kuitenkin melko nopeasti syksyllä 1980. Sloman erosi yhtyeestä siirtyen soolouralle. Mick Box ja Trevor Bolder pyysivät David Byronia takaisin ilman tähän turhautunutta Hensleytä jatkavaan Uriah Heepiin huonoin tuloksin; Byron kieltäytyi, koska oli juuri perustanut The Byron Band -yhtyeen. Trevor Bolder siirtyi Wishbone Ashiin ja se näytti merkitsevän Uriah Heepin yli kymmenvuotisen uran loppua. Mitään virallista tiedotetta yhtyeen hajoamisesta ei kuitenkaan koskaan tullut.


title: Uriah Heep

text: Uriah Heepin kautta maailmanmaineeseen nousseen David Byronin kohtalona oli epäonnistua sekä alkoholismista parantumisessaan että soolourallaan. Hän teki muun muassa ex-Wings rumpali Geoff Brittonin ja ex-Humble Pie -kitaristi Clem Clempsonin kanssa rockin uudeksi superyhtyeeksi mainostetun Rough Diamond -yhtyeensä samannimisen albumin heti Uriah Heepistä potkut saatuaan vuonna 1977, "Baby Faced Killer" -sooloalbumin 1978 ja The Byron Bandin-yhtyeen kanssa levytetyn "On the Rocks" -albumin vuonna 1981 ilman sanottavampaa kaupallista menestystä. David Byron kuoli 38-vuotiaana vuonna 1985. Kuolemaan johtanut sydänkohtaus oli seurausta pitkään jatkuneesta alkoholin väärinkäytöstä. David Byronin lahjoihin uskottiin loppuun saakka. Hänen soolouraansa viimeisistä elvytyksistä vuodelta 1984 muistoiksi jääneissä, 2008 julkaistuissa nauhoituksissa hänen äänensä oli edelleen huippukunnossa. David Byronin kuolema oli šokki muun muassa Ken Hensleylle. Hän erosi uutisen kuultuaan Blackfoot -yhtyeestä ja vetäytyi muusikon uraltaan vuosiksi. Hensleyn ajan Uriah Heep -reunionista on haaveiltu 1980-luvulta lähtien, vaikka Hensley kommentoi jo 1985 ja lukuisia kertoja myöhemminkin, ettei sitä ilman David Byronia ja Gary Thainia voida koskaan toteuttaa. Nykyisin Ken Hensley on Mick Boxin johtaman Uriah Heepin tapaan omalla urallaan aktiivisesti levyttävä, joskin Heepiä pienemmällä skaalalla ja vaihtelevilla kokoonpanoilla konsertoiva artisti.


title: Uriah Heep

text: Uriah Heepin hajoaminen ei ollut lopullinen, vaan yhtye teki paluun musiikkimaailmaan vuonna 1982. Mick Box, joka oli käytännössä yhtyeen ainoa jäsen, oli suostutellut Lee Kerslaken takaisin yhtyeeseen ja alkoi rakentaa uutta Uriah Heepiä heidän ympärilleen. Samalla Boxista muodostui yhtyeen sisäinen johtohahmo. Basistiksi tuli Bob Daisley, joka oli aiemmin soittanut muun muassa Rainbow'ssa. Uusi kosketinsoittaja oli The Heavy Metal Kids ja Lion- yhtyeissä soittanut John Sinclair. Laulaja saatiin Trapezen Peter Goalbystä, jonka Ken Hensley olisi halunnut laulajaksi muutamaa vuotta aiemmin John Slomanin sijasta.


title: Uriah Heep

text: "Abominog" -albumin myötä Uriah Heep siirtyi aivan uuteen vaiheeseen. Levy oli onnistunut comeback-levy sisältäen hitin. "That's The Way That It Is" -kappaleesta tehdyn videon myötä Uriah Heep sai näkyvyyttä muun muassa Music Televisionilla ja esiintyi jälleen suurilla areenoilla. Nykyään useat musiikkikriitikot ovat alkaneet arvostaa Abominog -levyä yhtenä 1980-luvun parhaista hard rock -julkaisuista.


title: Uriah Heep

text: Peter Goalbyn aikana yhtye teki kolme studioalbumia. "Equator"-albumin (1985) äänimaailma kärsi huonosta miksauksesta; tarkoituksena oli alun perin luoda Uriah Heepille kaupallisempi soundi. Tämä levy oli viimeinen, jossa Goalby lauloi; "Abominogin" ja "Equatorin" välissä oli julkaistu "Head First" -albumi vuonna 1983. Se menestyi kohtalaisesti, vaikkei yltänyt aivan "Abominogin" myyntilukuihin. "Head First" -levynjulkaisukiertueen aikana tapahtui soittajavaihdos, kun Bob Daisley jätti Uriah Heepin ja siirtyi Ozzy Osbournen yhtyeeseen. Daisleyn tilalle palasi Trevor Bolder, joka oli yhtyeessä yhtämittaisesti siitä asti aina kuolemaansa vuonna 2013.


title: Uriah Heep

text: Goalbyn kohtaloksi koituivat ääniongelmat, joiden takia hän lähti yhtyeestä loppuvuodesta 1985. Pian tämän jälkeen erosi myös John Sinclair. Hänet korvasi muun muassa Grand Prix ja Sweet -yhtyeissä musisoinut Phil Lanzon. Uusi laulaja oli Steff Fontaine, jonka ura yhtyeessä oli lyhyt. Hänet erotettiin noin kahden kuukauden kuluttua epäluotettavuuden takia. Fontainen korvasi entinen Praying Mantis ja Stratus -laulaja Bernie Shaw. Hän täydensi kokoonpanon, joka pysyi samana yli 20 vuotta vuoteen 2007 asti. Kokoonpano on Uriah Heepin historian pitkäikäisin.


title: Uriah Heep

text: Uudistuneen ryhmän ensimmäiseksi kohokohdaksi nousivat 1987 järjestetyt Moskovan konsertit. Yhtye oli ensimmäinen länsimaalainen rockyhtye, joka soitti Neuvostoliitossa. Se avasi samalla tien muille länsimaisille yhtyeille. Uriah Heepin Moskovan konsertit olivat menestyksiä, ja yhtye soitti kymmenenä iltana yli 180 000 kuulijalle. Uriah Heep oli vierailunsa ajan hyvin näkyvästi esillä Neuvostoliiton tiedotusvälineissä, ja syntynyttä innostusta voi verrata jopa 1960-luvun beatlemaniaan. Yhtye julkaisi konserteista kootun livelevyn 1988, joka sai nimen "Live in Moscow".


title: Uriah Heep

text: Vuonna 1989 ilmestyi uuden kokoonpanon ensimmäinen studiolevy, "Raging Silence", joka jatkoi tyylillisesti 1980-luvun edeltäjiensä linjaa. Yhtye alkoi tuolloin kärsiä levy-yhtiöön liittyneistä ongelmista, jotka muutaman seuraavan vuoden aikana vaikuttivat paljon sen näkyvyyteen. Levyjen mainonta oli heikkoa. "Different World" (1991) jouduttiin levy-yhtiön takia äänittämään hyvin nopeasti, vaikka kappaleita ei juuri oltu ehditty tehdä studioon mennessä. Tuottajana toimi basisti Bolder. Yhtyeen omasta mielestä levy on kokoonpanon heikoin ja Mick Box on myöntänyt albumilla olleen joitain suoranaisia täytekappaleita. "Different Worldista" lähtien yhtyeen sävellystöistä ovat vastanneet lähes yksinomaan Trevor Bolder, Phil Lanzon ja Mick Box.


title: Uriah Heep

text: Levy-yhtiön aiheuttamista ongelmista huolimatta yhtye jatkoi tiivistä konsertointia ympäri maailmaa. Tämän välivaiheen jälkeen Mick Box otti kokonaan johtoonsa Heepin finanssi-ja talousasiat, kuten sopimukset ja levynjulkaisut. Vuonna 1995 ilmestyi "Sea of Light", joka esitteli musiikillisesti uudistuneen yhtyeen. Kyseisellä albumilla yhtye palasi progressiiviseempaan ilmaisuun. Kannet teki kolmannen kerran englantilainen Roger Dean. Vuonna 1998 julkaistu "Sonic Origami" jatkoi edeltäjänsä aikaisempaa progressiivisempaa linjaa verrattuna 1980-luvun tuotantoon. Uriah Heep on 1990–2000-luvuilla julkaissut lisäksi useita livealbumeita ja DVD -julkaisuja. Yhtyeen suosio Euroopassa on säilynyt hyvänä sen perinteisillä kannatusalueilla, etenkin Pohjoismaissa, Keski- ja Itä-Euroopassa.


title: Uriah Heep

text:
31. tammikuuta 2007 ilmoitettiin rumpali Lee Kerslaken eroavan yhtyeestä terveysongelmien takia. 16. maaliskuuta yhtye ilmoitti, että sen uusi rumpali on Russell Gilbrook. Gilbrookin livedebyytti Uriah Heepissä tapahtui 14. huhtikuuta 2007, kun yhtye esiintyi Suomessa, Vuokatin Katinkullassa.
Uusi studioalbumi "Wake the Sleeper" julkaistiin lopulta kesäkuussa 2008 ja se sai osakseen myönteistä palautetta kriitikoilta.


title: Uriah Heep

text: Vuonna 2009 yhtyeen perustamisesta oli kulunut neljäkymmentä vuotta ja sen kunniaksi Uriah Heep julkaisi lokakuussa albumin "Celebration". Kyseessä on erikoisjulkaisu, joka sisältää uusia studioversioita yhtyeen vanhoista klassikoista sekä kaksi täysin uutta kappaletta. Lisäksi albumin Deluxe -painos sisältää DVD:n, joka on kuvattu konsertissa vuoden 2009 Sweden Rock Festivalilla. Vuoden 2011 huhtikuussa julkaistiin studioalbumi "Into the Wild", jota myytiin Suomessa parhaimmillaan virallisen listan sijalle 31 oikeuttava määrä. Samalla se oli ensimmäinen Suomen listalle noussut Uriah Heepin studioalbumi yli kolmeen vuosikymmeneen.


title: Uriah Heep

text: Yhtyeen pitkäaikainen basisti Trevor Bolder kuoli haimasyöpään 21. toukokuuta 2013. Hänet oli jo maaliskuussa 2013 korvannut Dave Rimmer.


title: Uriah Heep

text: Uriah Heepin järjestyksessään 24. studioalbumi "Outsider" julkaistiin kesäkuussa 2014.


title: Uriah Heep

text: 15. lokakuuta 2015 Uriah Heep esiintyi yhdessä kahden klassiseen kokoonpanoon kuuluneen jäsenen (Ken Hensley ja Lee Kerslake) kanssa kahden tunnin konsertissa paikassa Crocus City Hall, Moskovassa, Venäjällä.


title: Uriah Heep

text: Uriah Heep esiintyi yhdessä Deep Purple -yhtyeen kanssa Helsingissä 10. kesäkuuta 2016 Rockin' Hellsinki 2016 -festivaalilla ja 11. kesäkuuta 2016 Oulussa Rock the North -tapahtumassa.


title: Uriah Heep

text: Uriah Heepin 25. studioalbumi "Living the Dream" julkaistaan 14. syyskuuta 2018.


title: Uriah Heep

text: Uriah Heepiä pidetään yhtenä progressiivisen rockin ja hard rockin tärkeimmistä vaikuttajista. Kun puhutaan heavy rockin merkittävimmistä alullepanijoista, on tavallista, että mainitaan joko kolme tai neljä yhtyettä. Kun puhutaan kolmesta, mainitaan yleensä Led Zeppelin, Black Sabbath, Deep Purple ja kun neljästä, lisätään joukkoon Uriah Heep. Yhtye on helppo nimetä yhdeksi rocksitkeyden maailmanmestareista. Vaikka Uriah Heep on kokenut yli 30 jäsenvaihdosta, se on ainoana heavy rockin alkuaikojen suurnimistä toiminut yhtäjaksoisesti yli 40 vuotta. Uriah Heep ja sen maailmanmaineeseen nostaneiden albumien merkittävin lauluntekijä Ken Hensley jatkavat yhä, joskin erillään, levyttämistä ja konsertointia ympäri maailmaa.


title: Uriah Heep

text: Uriah Heepille on läpi sen vaihtelevan uran ja musiikin ollut ominaista, että se yhdistelee lauluharmonioita, koskettimia, melodisia bassokuvioita ja toisinaan myös akustisia instrumentteja rockmusiikiin raskaimpiin elementteihin. Yhtyettä on ollut esimerkiksi Black Sabbathiin verrattuna mahdotonta sijoittaa vain yhteen musiikilliseen kategoriaan. Uriah Heepin sävellykset ja etenkin sovitukset olivat aikansa heavy rockin rinnalla usein monimutkaisia, kun taas progressiivisen rockin suunnalta Uriah Heep vaikutti enemmän heavy rockilta. Kategorisointia ei helpottanut, että monet Uriah Heepin suurimmista hiteistä (esim. ”Lady in Black”, ”Free Me” ja "The Wizard") olivat akustispainotteisina tarpeeksi kaukana heavyrockista tuottaakseen radiosoiton kautta singleihin ihastuneille pop-faneille suuria yllätyksiä albumiostoksilla.


title: Uriah Heep

text: Uriah Heepillä on ollut vaikutuksensa heavy rock -yhtyeiden musiikin, soundin, fantasiapainotteisen rocklyriikan, toimintatapojen ja imagon synnyssä ja kehityksessä. Yhtyeen alkuperäinen vokalisti David Byron (1947-1985) edusti teatraalisuuksineen, falsetteineen, vibraattoineen ja yleisönhallintakykyineen 1970-luvun frontmanien arkkityyppiä. Alkuperäinen kosketinsoittaja Ken Hensley loi soundin, jota amerikkalaisen W.A.S.P.-yhtyeen johtaja Blackie Lawless on kuvannut "heavy rockin sääntökirjaksi". Yhtyeessä ainoana alkuperäisjäsenenä jatkava Mick Box on yksi maailman tunnetuimmista wahwah-efektiä soitossaan hyödyntävistä kitaristeista. Pitkään rumpuja Uriah Heepissä soittanut Lee Kerslake loi maailmanmaineen myös Ozzy Osbournen ensimmäisen sooloyhtyeen riveissä. Basistit Gary Thain (1948-75), John Wetton (Heepin ohella m. Asia, Roxy Music ja UK), Trevor Bolder (Heepin ohella mm. David Bowien Spiders From Mars ja Bob Daisley (Heepin ohella mm. Black Sabbath, Ozzy Osbourne, Rainbow ja Gary Moore) kuuluvat kaikki rockmaailman arvostetuimpiin.


title: Uriah Heep

text: Uriah Heepin vaikutteita omassa musiikissaan ja kaupallisessa toiminnassaan ovat huomioineet lukemattomat muusikot, joista muutamat ovat menestyneet selvästi Uriah Heepiä paremmin kaupallisesti. Heepillä on ollut vaikutuksensa mm. brittiläisen Queen-yhtyeen lauluharmoniapainotteiseen soundiin ja yhdysvaltalaisen Kiss-yhtyeen nousuun maailmanmaineeseen. Kiss mm. lämmitteli yhdellä ensimmäisistä kiertueistaan Uriah Heepiä (tilanne toistui päinvastaisessa esiintymisjärjestyksessä kun Kiss oli lyönyt läpi) ja löysi idean läpimurtoalbuminsa Alive!:n kokoamiseen pari vuotta aiemmin ilmestyneestä Uriah Heep Live -albumista.


title: Uriah Heep

text: Markkinoinnilla ja kaupallisuudella on oma osuutensa Uriah Heepin merkityksessä ja arvostuksessa. 1970-luvulla Uriah Heepin levy-yhtiö Bronze Records, jota johti yhtyeen menestyneimmät albumit tuottanut Gerry Bron, markkinoi yhtyettä tuoan ajan mittapuulla suhteellisen aggressiivisesti, mikä ajoittain tuotti uskottavuusongelmia. Kaupallisen menestyksen ajoittumisella on myös oma osuutensa Uriah Heepin arvostuksessa. Esimerkiksi Suomessa Uriah Heep saavutti suosionsa huipun jo 1971-1972, kun Look at Yourself, Demons and Wizards ja The Magician’s Birthday -albumit olivat listaykkösinä yhteensä 21 viikkoa ja yhtye tähditti Ruisrockia pääesiintyjänä 1972 (uudelleen 1978). Britanniassa piikki tapahtui vasta 1975 (jolloin Return to Fantasy saavutti albumilistan sijan 7), selvästi muita merkittävimpiä 1970-luvun heavy-yhtyeitä myöhemmin. Suomessa ja Yhdysvalloissa, jossa Uriah Heep menestyi esimerkiksi Britannian ykkösbändi Sladea paremmin 1972–74, listasijoitukset alkoivat 1975 jo pudota.


title: Uriah Heep

text: Britanniassa Uriah Heepin asema top ten -yhtyeenä jäi lyhyeksi, eikä yhtye aikoinaan noussut kotimaassaan Led Zeppelinin, Black Sabbathin ja Deep Purplen rinnalle neljänneksi "heavy rockin dinosaurukseksi". Arvostus kotimaassa on kuitenkin kehittynyt yhtyeen pitkän uran myötä. Esimerkiksi Pohjois-Amerikassa, Britannian ulkopuolisessa Euroopassa ja Australaasiassa Uriah Heep yleisesti lasketaan heavy rockin alkuajan merkittävimpiin yhtyeisiin. Uriah Heepin merkitys on ollut 1970-luvulta lähtien erittäin suuri myös rautaesiripun takana; vuonna 1987 Uriah Heep sai kunnian olla ensimmäinen merkittävä länsimainen rockyhtye, joka konsertoi Neuvostoliitossa. Maailmanlaajuisesti Uriah Heepiä pidetään yhtenä progressiivinen metallin kantaisistä. Etenkin Uriah Heepin 1970-luvun alkupuolen musiikki voidaan nähdä progressiivisena heavy metalina, vaikka yhtyeen useissa kappaleissa oli vaikutteita monista eri musiikkityyleistä.


title: Uriah Heep

text: Joka tapauksessa Uriah Heep kuuluu heavy rockin kehittäjiin ajan muiden suurnimien, Deep Purplen, Led Zeppelinin ja Black Sabbathin rinnalla, vaikka sen levymyynti on ollut edellä mainittuja yhtyeitä vähäisempää. Yhtyeen kappaleista Easy Livin', July Morning ja Gypsy tunnetaan yleisesti heavy rockin klassikkoina ja Lady In Black 1970-luvun popklassikkona.


title: Uriah Heep

text: Uriah Heepin albumeja on myyty maailmanlaajuisesti yli 40 miljoonaa kappaletta. Eri albumien merkitystä on vaikeaa arvottaa; useimmin Heep-klassikoksi nostetaan studioalbumeista yhtyeen kansainvälisen läpimurron varmistanut Demons and Wizards (1972) ja livealbumeista Uriah Heep Live (1973). 1975 ilmestynyt Return to Fantasy nosti Uriah Heepin kotimaansa top teniin. 1980-luvulla Uriah Heepin uudistivat ja nostivat takaisin listoille albumit Abominog (1982) ja sen edeltäjä Conquest (1980). 1990-luvulla Sea of Light (1995) keräsi eniten kiitosta faneilta ja uudella vuosituhannella Uriah Heep teki paluun progressiivisen heavy rockin juurille albumilla Wake the Sleeper (2008). Oman mainintansa ansaitsee myös sittemmin klassikoksi kohonnut debyyttialbumi Very 'eavy... very 'umble, jonka Rolling Stone -lehden kriitikko Melissa Mills lyttäsi vuonna 1970 myös klassikoksi myöhemmin kohonneella kommentilla "if this group makes it, I'll have to commit suicide".


title: Kolme pistettä

text: Kolme pistettä eli pistekolmikko (josta käytetään joskus myös nimitystä ellipsi) on typografinen välimerkki, jota käytetään useissa kirjoitetuissa kielissä.


title: Kolme pistettä

text: Kolmea pistettä käytetään suomen kielessä seuraaviin tarkoituksiin:


title: Kolme pistettä

text: Toisin kuin esimerkiksi englannin kielessä, suomen kielessä ei käytetä kolmea pistettä osoittamaan, että sitaattia on lyhennetty, vaan siihen tarkoitukseen käytetään kahta ajatusviivaa. Kokonaisen virkkeen tai sitä pidemmän jakson poistoa merkitsevät ajatusviivat voi kirjoittaa hakasulkeisiin.Tietokoneissa … koodataan eri merkistöissä seuraaville arvoille. ASCII-merkistössä käytetään erillisen merkin sijasta kolmea tavallista pistettä.


title: Chimor

text: Chimor (Chimú) oli esikolumbiaaninen intiaanivaltio nykyisen Perun rannikon pohjoisosissa noin vuosien 1000 ja 1470 välillä. Inkat valtasivat Chimorin vuonna 1475, 50 vuotta ennen konkistadorien saapumista alueelle. Valtion pääkaupunki oli Chan Chan -niminen kaupunki, joka sijaitsi lähellä nykyistä Trujillon kaupunkia. Chan Chan oli Amerikkojen suurin kaupunki ennen espanjalaisten valloituksia. Chimorin valtakuntaan kuului sen ollessaan laajimmillaan melkein tuhat kilometriä Tyynen valtameren rannikkoa.


title: Chimor

text: Chimorin kansaa sanotaan chimuiksi ja kulttuuria Chimúksi. Chimú nousi Mochekulttuurin raunioille.


title: Kleopatra VII

text: Kleopatra VII Filopator (, 69 eaa. – 12. elokuuta 30 eaa.) oli Egyptin kuningatar 51–30 eaa. ja Egyptin kreikkalaisajan viimeinen hallitsija. Hän kuului Ptolemaiosten hallitsijasukuun, joka oli hallinnut Egyptiä vuodesta 305 eaa. lähtien. Kleopatra nousi kuningattareksi 18-vuotiaana ja uudelleen 21-vuotiaana menetettyään välillä vallan veljelleen.


title: Kleopatra VII

text: Kleopatran ajan Egypti oli Rooman vasallivaltio, ja Kleopatran täytyikin jatkuvasti mielistellä ja avustaa Roomaa pitääkseen maansa itsenäisenä, missä hän onnistuikin yli 20 vuoden ajan. Hän oli Ptolemaiosten tapaan tarvittaessa kuitenkin hyvin häikäilemätön ja julma, ja hän surmautti ainakin yhden sisaruksistaan. Roomassa häneen suhtauduttiin yleensä vihamielisesti, sillä häntä pidettiin laskelmoivana pyrkyrinä. Egyptissä hänet samastettiin Isis-jumalattareen.


title: Kleopatra VII

text: Kleopatra on jäänyt historiaan etenkin intohimoisista rakkaussuhteistaan Julius Caesarin ja Marcus Antoniuksen kanssa, legendaarisesta viehätysvoimastaan, sekä dramaattisesta itsemurhastaan, jonka hän teki Egyptin joutuessa lopullisesti Rooman vallan alle.


title: Kleopatra VII

text: Nimi "Kleopatra" on kreikkaa ja tarkoittaa ’isän kunnia’. Kaikki Ptolemaiosten suvun naiset olivat olleet nimeltään joko Kleopatra, Arsinoe tai Berenike, kuten olivat myös Kleopatran ja hänen siskojensa nimet.


title: Kleopatra VII

text: Kleopatran ja hänen perheensä äidinkieli oli kreikka, ja he edustivat hellenististä kulttuuria. Kleopatra kuului makedonialaislähtöiseen Ptolemaiosten hallitsijasukuun, joka oli hallinnut Egyptiä Aleksanteri Suuren jälkeen. Kleopatran isä oli faarao Ptolemaios XII Auletes. Hänet tunnettiin heikkona hallitsijana, joka oli kiinnostunut huilunsoittamisesta ja muista taiteista yhtä paljon kuin hallitsemisesta. Kleopatran äitiä ja isänäitiä ei tiedetä, sillä heitä ei mainita yhdessäkään lähteessä. Kleopatran isosiskon Berenike IV:n äiti ja Auletesin viimeinen vaimo oli Kleopatra V Tryfaina, joka saattoi olla myös Kleopatran ja tämän muiden sisarusten äiti. Eri historioitsijoilla on asiasta eri käsityksiä. Kleopatra V Tryfaina oli kymmeniä vuosia miestään nuorempi ja luultavasti tämän sisar tai sisarpuoli.


title: Kleopatra VII

text: Myös Kleopatran sisarusten määrä on epävarma. Hänellä oli ainakin yksi isosisko (Berenike) ja yksi pikkusisko (Arsinoe) sekä kaksi pikkuveljeä, joista molemmista tuli myöhemmin lyhyeksi aikaa Kleopatran aviomiehiä. Kleopatra V:n ja Kleopatra VII:n välistä ei tunneta Kleopatra VI:ta. Jos hän oli olemassa, hän olisi ollut Kleopatra VII:n isosisko ja ehkä se Kleopatra, jonka mainittiin hallinneen vuoden ajan Berenike IV:n kanssa ennen kuolemaansa.


title: Kleopatra VII

text: Kleopatra syntyi todennäköisesti 69 eaa., mahdollisesti jo vuotta aiemmin. Kuukautta tai päivää ei tiedetä. Hän syntyi luultavimmin Aleksandriassa, jossain sen kuninkaallisista palatseista.


title: Kleopatra VII

text: Kleopatra kasvoi Aleksandriassa isänsä palatsissa, joka sijaitsi kuuluisan Aleksandrian kirjaston vieressä. Hänen varhaisvuosistaan ei tiedetä mitään, mutta epäilemättä hän sai hyvän koulutuksen, sillä hän osasi useita kieliä ja hänet tunnettiin taitavana ja sivistyneenä keskustelijana.


title: Kleopatra VII

text: Kleopatran isä Auletes joutui vuonna 58 eaa. maanpakoon Roomaan, minä aikana hänen vanhin tyttärensä Berenike IV otti vallan itselleen. Palattuaan Roomasta kolmen vuoden kuluttua Auletes teloitutti Bereniken, ja 13-vuotias Kleopatra nousi vallanperimysjärjestyksessä ensimmäiseksi. Auletes kuoli luonnollisista syistä viisi vuotta myöhemmin, ja 18-vuotiaasta Kleopatrasta tuli vuonna 51 eaa. Egyptin hallitsija pikkuveljensä Ptolemaios XIII:n kanssa. Kleopatra oli hyvin läheinen isänsä kanssa, mahdollisesti jopa tämän kanssahallitsija, ja hän järjestikin isälleen näyttävät hautajaiset ja otti lisänimekseen "Filopator", ”isäänsä rakastava”.


title: Kleopatra VII

text: Valtaan noustuaan Kleopatran kirjoitettiin tehneen matkan Thebaan, missä hän osallistui näkyvästi uskonnollisiin härkäkulttiseremonioihin. Näin hän on ehkä pyrkinyt säilyttämään yläegyptiläisten uskollisuuden ja osoittamaan olevansa koko Egyptin kuningatar, mutta tässä tapauksessa hän olisi joutunut jättämään hovinsa muutamaksi viikoksi heti valtakautensa alussa.


title: Kleopatra VII

text: Kleopatra johti maata itseään periaatteessa korkea-arvoisemman pikkuveljensä sijaan puolentoista vuoden ajan, ja asiakirjoissa ja kolikoissa oli aluksi vain hänen nimensä. Hänen ensimmäisinä valtavuosinaan Egyptiä koetteli kuitenkin kuivuus, ja ruokapulasta kärsinyt maa ajautui laittomuuksiin ja maaltapakoon. Kleopatran hovissa olivat myös saaneet valtaa johtava ministeri, eunukki Potheinos, ja kenraali Akhillas. He toimivat nuoren Ptolemaioksen holhoojina ja onnistuivatkin palauttamaan Ptolemaioksen Kleopatran edelle hallitsijaksi. Kleopatra myös suututti Aleksandriaan aikoinaan hänen isänsä turvaksi tulleet roomalaisjoukot, minkä seurauksena hän joutui epäsuosioon ja hänet ajettiin maanpakoon.


title: Kleopatra VII

text: Vuonna 48 eaa. 21-vuotias Kleopatra oli Arsinoen ja palkkasotilasjoukkojensa kanssa Syyrian aavikoilla maanpaossa, kun hänen veljensä hallitsi yksin Egyptiä. Syyskuussa samana vuonna Ptolemaios murhautti Julius Caesaria vastaan sotineen roomalaisen sotapäällikkö Pompeiuksen leirinsä edustalla Pelusiumissa, Niilin suiston itäpuolella. Pian sen jälkeen Julius Caesar saapui Aleksandriaan ja kutsui hallitsijaparin luokseen aikoen sovitella heidän riitaansa, sillä vakaa Egypti olisi Roomankin etu. Kleopatra ei olisi päässyt Aleksandriaan veljensä armeijan ohi, joten hänet salakuljetettiin omaan palatsiinsa Niiliä pitkin hamppu- tai nahkasäkissä.


title: Kleopatra VII

text: 52-vuotiaasta Caesarista ja Kleopatrasta tuli tapaamisensa jälkeen rakastavaiset, ja Caesar nosti Kleopatran tämän veljen rinnalle hallitsijaksi. Caesar myös lahjoitti Kyproksen saaren Arsinoelle ja 12-vuotiaalle Ptolemaios XIV:lle.


title: Kleopatra VII

text: Aleksandriassa Caesarin joukot kokivat sisällissotaa käyvien aleksandrialaisten taholta voimakasta vastustusta, ja taistelut jatkuivat kuukausia Caesarin ja Kleopatran ja tämän kahden sisaruksen ollessa piiritettyinä palatsissaan. Caesar saavutti lopulta voiton, ja Ptolemaios XIII sai surmansa. Sodan jälkeen Caesar nosti Kleopatran nuoremman pikkuveljen Ptolemaios XIV:n Kleopatran rinnalle hallitsijaksi. Caesaria vastaan sotaan ryhtynyt ja kuningattareksi julistautunut Arsinoe vangittiin ja vietiin myöhemmin Artemiin temppeliin Efesokseen.


title: Kleopatra VII

text: Sodan jälkeen Kleopatran asema kuningattarena oli vankka, sillä hänen vastustajansa olivat kaikki poissa pelistä ja hänen kuningaspuolisonsakin oli vain muodollinen kanssahallitsija ilman suurta valtaa. Kleopatra myös syrjäytti tai murhautti kaikki epälojaalit hovin jäsenet.


title: Kleopatra VII

text: Tilanteen vakiinnuttua Aleksandriassa Kleopatra ja Caesar tekivät yhteisen lemmenristeilyn Niilillä, minkä avulla he pyrkivät samalla vakiinnuttamaan Kleopatran vallan Egyptissä. Yhdeksän kuukautta pariskunnan ensitapaamisen jälkeen vuonna 47 eaa. Kleopatralle syntyi poika. Hän sai nimekseen Ptolemaios (hallitsijanimeltään Ptolemaios XV) ja lempinimekseen Kaisarion (lat. "Caesarion"). Caesar ei koskaan virallisesti tunnustanut avioliiton ulkopuolella syntynyttä lasta, ja hänen isyydestään väiteltiin kiivaasti Roomassa, vaikka yleinen mielipide siihen uskoikin.


title: Kleopatra VII

text: Caesarin lähdettyä Egyptistä sotimaan Mustallemerelle huhtikuussa 47 eaa. Kleopatra alkoi rakennuttaa hänelle temppeliä Aleksandriaan. Vuonna 46 eaa. Kleopatra matkusti Roomaan Caesarin luokse poikansa ja veljensä kanssa. Roomassa Kleopatra asui Caesarin puutarhahuvilassa nykyisen Trasteveren kaupunginosan alueella. Hänen ajastaan Roomassa ei ole juurikaan säilyneitä tietoja, mutta hänen tiedetään osallistuneen kaupungin seurapiiritapahtumiin ja kuunnelleen mielellään laulaja-muusikko Marcus Tigellius Hermogeneetä. Juliaanisen kalenterin käyttöönoton kerrotaan myös olleen Kleopatran silloisen neuvonantajan ansiota. Caesar pyrki samalla koko ajan vahvistamaan suosikkinsa Kleopatran asemaa Egyptin hallitsijana. Kleopatra saattoi palata Egyptiin Caesarin lähdettyä sotaretkelle Hispaniaan vuoden 46 eaa. marraskuussa.


title: Kleopatra VII

text: Caesar murhattiin Roomassa 44 eaa., koska hän oli tasavaltalaisten senaattorien mielestä hamunnut itselleen liikaa valtaa. Kleopatra oli tällöin Roomassa, mutta palasi pian Egyptiin. Pian kuoli hänen kanssahallitsijansa Ptolemaios, historioitsija Josephuksen mukaan Kleopatran myrkyttämänä, ja Kleopatra otti kanssahallitsijakseen poikansa Kaisarionin, vaikka tämä oli vasta pikkulapsi. Veljensä kuoleman jälkeen Kleopatran sisaruksista elossa oli enää Arsinoe, joka oli arestissa Efesoksessa. Roomassa puhkesi Caesarin murhan jälkimainingeissa jälleen kansalaissota, ja Kleopatra joutui tasapainottelemaan sodan osapuolien välillä, jotta ei vaarantaisi omaa asemaansa.


title: Kleopatra VII

text: Kleopatran toiminnasta maansa hallitsijana saatu tieto on peräisin egyptiläisistä piirtokirjoituksista ja papyruksista, sillä kreikkalais-roomalaiset historioitsijat keskittyivät Kleopatraan henkilönä ja hänen suhteeseensa Rooman kanssa. Kotimaassaan Kleopatra toimi aktiivisesti, antoi lukuisia määräyksiä ja nimityksiä sekä puuttui useasti omavaltaisten tai korruptoituneiden virkamiesten toimintaan. Hänen valtansa ulottui myös Etelä-Egyptiin, missä hän vieraili usein ja minne hän rakennutti paljon. Kleopatra jakoi runsaskätisiä lahjoituksia temppelikulteille ja rakennutti valmiiksi Hathor-jumalattaren ja tämän pojan temppelin Denderassa. Temppelin eteläisessä takaseinässä on Kleopatraa ja Kaisarionia esittävä reliefi. Kleopatra palautti monien vanhojen perinteiden noudattamisen maan temppelikultteihin, ja hän alkoi kutsua itseään ”Uudeksi Isikseksi”.


title: Kleopatra VII

text: Kleopatran ulkopolitiikka oli laajentumishaluista, ja hän valtasikin takaisin Egyptin erillisalueiksi koko Lähi-Idän Juudeaa lukuun ottamatta. Tästä syystä historioitsija Josefuksen kuvaukset Kleopatrasta ovatkin kielteisiksi värittyneet. Kleopatra joutui antamaan roomalaisille paljon periksi, mutta samalla hän pystyi säilyttämään Egyptin itsenäisenä.


title: Kleopatra VII

text: Caesarin salamurhan jälkeen Roomaa hallitsi toinen triumviraatti, jossa valtakunnan itäiset osat jäivät Marcus Antoniuksen haltuun. Vuonna 41 eaa. Antonius matkusti Vähä-Aasiaan ja kutsui Kleopatran luokseen Tarsokseen, Kilikiaan ottaakseen selvää tämän politiikasta. Kleopatra tarttui tilaisuuteen tehdäkseen vaikutuksen Antoniukseen, ja kreikkalainen historioitsija Plutarkhos ikuisti jälkikäteen Kleopatran saapumisen kuuluisasti näin:


title: Kleopatra VII

text: Tapaamisen seurauksena Kleopatra ja Antonius aloittivat tiiviin rakkaussuhteen. Vajaa vuosi ensitapaamisen jälkeen Kleopatra synnytti Antoniukselle kaksoset, pojan ja tyttären, jotka saivat nimikseen Aleksanteri Helios ja Kleopatra Selene. Sen jälkeen Kleopatran sisar Arsinoe teloitettiin Antoniuksen käskystä. Kleopatran ja Antoniuksen suhde jatkui talven 41–42 eaa. aikana Aleksandriassa, kunnes Antonius joutui seuraavana keväänä palaamaan takaisin Roomaan.


title: Kleopatra VII

text:
Kleopatra ja Antonius tapasivat jälleen Antiokiassa 37 eaa., sillä Antonius tarvitsi sotilailleen Egyptistä viljaa ja rahaa. Hän antoi Kleopatralle Kyproksen, Kreetan ja alueita Lähi-idästä. Näin Kleopatra hallitsi suurta osaa itäisen Välimeren rannikosta, vaikka ei saanutkaan Antoniukselta pyytämänsä Juudeaa. Hän oli silti edelleen pelkkä Rooman klienttihallitsija ja riippuvainen roomalaisten kuten Antoniuksen suosiollisuudesta; Egyptin pieni armeija riitti vain maan sisäisten olojen hallintaan.
Vuonna 37–36 eaa. Kleopatra alkoi kutsua itseään aiempien nimiensä lisäksi ”nuoremmaksi jumalattareksi” ("Thea Neotera") ja ”kotimaataan rakastavaksi” ("Filopatris"). Kleopatran ja Antoniuksen kolmas yhteinen lapsi Ptolemaios Filadelfos syntyi 36 eaa., ja pian sen jälkeen hän tapasi jälleen Antoniuksen, joka oli palannut Syyriaan epäonniselta Parthian-sotaretkeltään. Pari vietti aikaansa yhdessä Aleksandriassa ja ehkä myös Antiokiassa, vaikka Antonius olikin yhä naimisissa Octaviansa kanssa. Talven 33–32 he viettivät Efesoksessa, ja Kleopatra rahoitti Antoniuksen sotavarusteluja anteliaasti. Sieltä he menivät Ateenaan, missä Antonius lopulta ilmoitti eroavansa Octaviasta. Se ei ole varmaa, solmivatko Kleopatra ja Antonius koskaan virallista avioliittoa keskenään.


title: Kleopatra VII

text: Roomassa Kleopatra nähtiin poliittisena pyrkyrinä. Kun Antonius nimitti Kleopatran ”kuninkaiden kuningattareksi” ja Kaisarionin ”kuninkaiden kuninkaaksi” sekä jakoi Rooman alueita pariskunnan yhteisille lapsille, Rooman mitta täyttyi ja Octavianus julisti sodan.


title: Kleopatra VII

text: Octavianuksen sota Antoniusta ja Kleopatraa vastaan eteni hitaasti, ja pariskunta vietti talven 32–31 Patraksessa. Vuoden 31 eaa. syyskuussa Octavianus löi Marcus Antoniuksen ja Kleopatran laivaston Aktionin taistelussa. Kleopatran laivasto pakeni kesken taistelun, ja Antonius lähti seuraamaan sitä ja jätti omat joukkonsa oman onnensa nojaan. Kleopatra vetäytyi Aleksandriaan ja roomalaisen historioitsija Dion Kassiosin mukaan ensi töikseen tapatti hänen tappiostaan iloinneita johtavia miehiä sekä Armenian kuninkaan mielistelläkseen Meedian hallitsijaa. Kaisarion oli saavuttanut täysi-ikäisyyden, joten Kleopatra teki hänestä valtiaan itsensä rinnalle. Octavianuksen kanssa käydyt neuvottelut eivät onnistuneet, sillä Octavianus vaati Kleopatran karkottamista Egyptistä.


title: Kleopatra VII

text: Antoniuskin vetäytyi Aleksandriaan kun lopullinen tappio alkoi varmistua. Kleopatra alkoi valmistella pakoa Antoniuksen kanssa, mutta Octavianuksen tukija, nabatealaisten kuningas Malkhos poltti hänen pakolaivastonsa. Kleopatra alkoi sen jälkeen suunnitella 16-vuotiaan poikansa Kaisarionin lähettämistä Intiaan rahavarojen kanssa. Vaikka neuvottelut Octavianuksen kanssa eivät tuottaneetkaan tulosta, Kleopatran asema oli kaikesta huolimatta parempi kuin Antoniuksen, sillä kuningatar hallitsi edelleen maansa rikkauksia ja pystyisi tuhoamaan niitä rahaa tarvitsevan Octavianuksen nenän edestä viimeisenä keinonaan. Octavianus hyökkäsi Egyptiin lopulta kesällä 30 eaa., ja puolustajien laivat antautuivat elokuussa Antoniuksen tyrmistykseksi.


title: Kleopatra VII

text: Yksi tunnetuimmista kuvauksista Kleopatran viimeisistä päivistä on peräisin Plutarkhokselta, mutta jo Kleopatran aikalaiset, varhaisimpana heistä kreikkalainen historioitsija Strabon, kirjoittivat hänen kuolemastaan. Kleopatra telkeytyi Antoniuksen tappiosta kuultuaan palatsinsa hautaholviin. Antonius ehkä luuli Kleopatran surmanneen itsensä, heittäytyi itse miekkaansa ja kuoli myöhemmin Kleopatran käsivarsille. Octavianus haetutti Kleopatran aarteineen piilostaan tarkoituksenaan viedä hänet näytteille triumfikulkueessaan. Aluksi Kleopatra yritti itsemurhaa kieltäytymällä syömästä, mutta luopui yrityksestä Octavianuksen uhattua tappaa hänen lapsensa. Lopulta 12. elokuuta 30 eaa. hänen onnistui surmata itsensä, joko käärmeenpuremalla tai myrkyllä. Octavianuksen miehet löysivät hänet kullatulta lepotuoliltaan kahden kuolleen palvelijattaren kanssa. Kleopatra haudattiin Antoniuksen vierelle.


title: Kleopatra VII

text: Saksalainen historioitsija Christoph Schäfer, joka on Trierin yliopiston muinaishistorian professori, esitti kesäkuussa 2010 teorian, jonka mukaan Kleopatra ei suinkaan kuollut käärmeen puremaan kuten yleisesti uskotaan, vaan juomaansa myrkkysekoitukseen. Kobranpureman aiheuttama kuolema on erittäin tuskallinen ja hidas. Noin 30 vuotta ennen ajanlaskumme alkua itsemurhan tehnyt kuningatar ei ole voinut turvautua niin epävarmaan keinoon, sillä pienikokoisen egyptinkobran purema ei aina johda kuolemaan. Historiallisiin asiakirjoihin ja toksikologian asiantuntijoihin teoriansa perustava Schäfer on sitä mieltä, että Kleopatran tappavassa juomassa oli luultavasti myrkkykatkon uutetta ja ukonhattua sekä oopiumia. Asiakirjat nimittäin kertovat Kleopatran tunteneen myrkkyjä ja tehneen niillä jopa kokeita. Lisäksi noin 200 vuotta Kleopatran itsemurhan jälkeen Dion Kassios kuvasi Kleopatran kuolemaa hiljaiseksi ja tuskattomaksi.


title: Kleopatra VII

text: Yhdysvaltalainen kriminologi Pat Brown puolestaan on väittänyt kirjassaan "The Murder of Cleopatra - History’s Greatest Cold Case", että Kleopatra ei todellisuudessa tehnyt itsemurhaa, vaan hänet murhattiin. Brownin mukaan murhan takana oli Octavianus, joka ensin kidutti Kleopatraa pakottaakseen hänet paljastamaan Egyptin valtion aarteiden sijainnin, ja sitten lavasti hänen kuolemansa itsemurhaksi. Brownin mielestä Kleopatra oli itsevarma hallitsija, joka ei olisi tappanut itseään sydänsurujen vuoksi vaan olisi yrittänyt keksiä ratkaisun tilanteeseen. Hän ei myöskään olisi pystynyt tekemään itsemurhaa käärmeellä eikä muulla myrkyllä, koska niitä ei olisi pystytty tuomaan roomalaisten vartijoiden ohitse hänen huoneeseensa, eivätkä käärmeenmyrkky tai myrkkykatko olisi voineet tappaa Kleopatraa ja hänen palvelijattariaan tarpeeksi nopeasti.


title: Kleopatra VII

text: Kleopatran ja Antoniuksen haudan sijaintia ei tunneta. Vuonna 2009 Zahi Hawass ja joukko muita arkeologeja löysivät Aleksandrian läheltä haudan, josta löytyi useita Kleopatraa esittäviä patsaita ja pronssikolikoita. He uskovat Kleopatran ja Antoniuksen haudatun sinne, mutta vuoteen 2014 mennessä hautoja ei ole löytynyt.


title: Kleopatra VII

text: Kleopatran kuoltua Octavianus puhdisti Egyptin Kleopatran merkittävimmistä tukijoista, mutta säästi Kleopatra-patsaat. Pian kuoleman jälkeen tai jo sitä ennen Octavianus surmautti Kaisarionin. Kleopatran ja Antoniuksen kolme lasta palasivat Octavianuksen kanssa Roomaan, missä tämän sisar otti heidät kasvatettavakseen. Lapset marssivat Octavianuksen triumfissa vuotta myöhemmin, mutta poikien vaiheista tämän jälkeen ei ole tietoja. Tytär Kleopatra Selene naitettiin Juba II:lle, josta tehtiin Mauretanian hallitsija Selenen kanssa. Heitä seurasi valtaistuimelle heidän poikansa Ptolemaios. Hän joutui keisari Caligulan surmaamaksi Roomassa, mikä samalla päätti Ptolemaiosten dynastian.


title: Kleopatra VII

text: Kuva Kleopatrasta on välittynyt lähinnä useiden kauan Kleopatran kuoleman jälkeen eläneiden historioitsijoiden tai runoilijoiden kuten Plutarkhoksen, Appianoksen, Dion Kassioksen, Josefuksen ja Lucanuksen kirjoituksista. Kleopatran rakastaja Julius Caesar mainitsee Kleopatran teksteissään vain kerran lyhyesti. Kleopatran itse kirjoittamia tekstejä ei ole säilynyt, lukuun ottamatta yhtä kuninkaallisen määräyksen allekirjoitusta.


title: Kleopatra VII

text: Kleopatra oli hallitsijana julma, kuten hallitsijat hänen aikanaan yleensäkin: hän murhautti useita vastustajiaan ja kilpailijoitaan, kuten veljensä sekä siskonsa Arsinoen. Roomalaisen kirjailija Ciceron mukaan Kleopatra käyttäytyi Roomassa asuessaan ylimielisesti ja hankalasti, minkä vuoksi hänestä ei koskaan tullutkaan Roomassa suosittua. Kleopatra oli kuitenkin epäilemättä uskottava sotapäällikkönä, sillä hänen onnistui kerätä maanpakonsa aikana 20-vuotiaana Syyriassa kokoon suuri ja kontrolloitu palkka-armeija.


title: Kleopatra VII

text: Kleopatran tunteista Caesaria ja Marcus Antoniusta kohtaan ei voida tietää mitään varmaa. Kumpikin suhde oli kuitenkin hyvin läheinen ja pitkäikäinen, ja Kleopatran puolelta myös uskollinen. Hänelle syntyi näistä suhteista myös neljä lasta, joiden avulla Kleopatra mahdollisesti halusi perustaa uuden dynastian Antoniuksen noustessa koko Rooman valtiaaksi. Nämä rakkaussuhteet Rooman mahtimiehiin koituivat hänelle samalla suureksi poliittiseksi hyödyksi, joten häneen vihamielisesti suhtautuneet kirjoittajat leimasivat Kleopatran niiden perusteella seksuaalisesti kyltymättömäksi ja laskelmoivaksi. Roomalaiset Vergilius ja Horatius kirjoittivat, että Kleopatra oli ovela ja vallanahne ja vaaraksi Roomalle.


title: Kleopatra VII

text: Plutarkhos ylisti etenkin Kleopatran sulokasta ääntä, kielitaitoa ja älykkyyttä. Hänen mukaansa Kleopatra puhui kreikan ja egyptin lisäksi seitsemää kieltä, muun muassa hepreaa ja etiopialaisten troglodyyttien kieltä, mutta ei mainitse, että Kleopatra olisi osannut latinaa. Kleopatra oli kiinnostunut Egyptistä, ja hän olikin sukunsa ensimmäinen hallitsija, joka opetteli kansan puhumaa egyptiä. Hän myös maalautti itsestään muotokuvia perinteisissä egyptiläisissä asuissa.


title: Kleopatra VII

text:
Plutarkhos kuvasi Kleopatraa aluksi vastustamattoman kauniina ja älykkäänä. Myöhempinä aikoina Kleopatraan usein yhdistetystä kauneudesta ei aikalaiskirjoittajilta löydy kuitenkaan aina vain ylistäviä mainintoja: esimerkiksi juuri saman Plutarkhoksen mukaan Kleopatran kauneus ”ei sinänsä ollut ainoalaatuista eikä häikäisevää, mutta hänen käytöksessään oli kiehtovaa hurmaa”.
Kleopatrasta ei ole säilynyt yhtään virallista rintakuvaa, mutta joitain Kleopatraa esittäviksi uskottuja rintakuvia on säilynyt. Nämä eivät kuitenkaan anna varmaa tietoa hänen ulkonäöstään, sillä ne on saatettu tehdä paljon hänen kuolemansa jälkeen, tai ne voivat esittää suvun muita jäseniä. Varhaisimmissa kolikoissa Kleopatra on kuvattu melko isonenäisenä ja kulmikasleukaisena ja myöhemmissä kolikoissa jopa kyömynenäisenä, mikä oli kuitenkin luultavasti liioittelua. Voimakas nenä kuitenkin yhdistää Kleopatrasta tehtyjä kolikoita ja rintakuvia.


title: Kleopatra VII

text: Kleopatran hiusten tai ihon väristä ei ole mitään tietoa. Hän kuului makedonialaiseen sukuun, jossa oli hiukan syyrialaista verta. Makedonialaisten ulkonäkö vaihteli tuohon aikaan huomattavasti; esimerkiksi varhaisten Ptolemaiosten hiusten väri oli rinnastettu kultaan. Lisäksi Kleopatran äidin kansallisuutta ei tiedetä varmasti.


title: Kleopatra VII

text: Kleopatrasta on tehty useita kirjoja, näytelmiä ja elokuvia. Hän on ollut myös maalaustaiteessa hyvin suosittu aihe, etenkin hänen dramaattinen itsemurhansa. Näytelmistä tunnetuin on Shakespearen "Antonius ja Kleopatra". Shakespeare sai inspiraation teokseensa Plutarkhoksen "Kuuluisien miesten elämäkerroista", jonka Thomas North oli kääntänyt englanniksi 1579. Shakespeare ei kuvannut ensimmäisenä eikä viimeisenä Kleopatraa, mutta hänen jättämänsä kuva on jäänyt pisimpään julkisuuteen. Shakespearen teoksen pohjalta on tehty lukuisia näytelmiä, runoja, maalauksia ja oopperoita.


title: Kleopatra VII

text: Elokuvia Kleopatrasta oli vuoteen 2005 mennessä tehty jo 72: näistä tunnetuimpia ovat Joseph L. Mankiewiczin ohjaama "Kleopatra" (1963, nimiosassa Elizabeth Taylor), Cecil B. DeMillen ohjaama "Kleopatra" (1934, nimiosassa Claudette Colbert) ja J. Gordon Edwardsin ohjaama "Kleopatra" (1917, nimiosassa Theda Bara). Kleopatrasta tehdyt elokuvat ovat yleensä olleet kalliita ja suurellisia tuotantoja, jotka ovat keskittyneet poliittisten tapahtumien sijaan kuningattaren rakkauselämään. Sarjakuvista tunnetaan ranskalainen "Asterix ja Kleopatra". Hän on myös ollut usein valittavana johtana Civilization sarjan peleissä, tuoreimpana esiintymisenään sarjan uusin osa Civilization VI.


title: Kleopatra VII

text: Kleopatran hahmo on siirtynyt populaarikulttuurissa myös taiteen ulkopuolella. Hänen väitettyä kauneuttaan on käytetty useiden tuotteiden myymisessä kosmetiikasta sikareihin.


title: David Byron

text: David Byron (s. David Garrick, 29. tammikuuta 1947 Epping – 28. helmikuuta 1985 Reading) oli brittiläinen rock-laulaja, joka tunnetaan parhaiten urastaan hard rock/progressiivinen rock -yhtye Uriah Heepissä.


title: David Byron

text: Tunnusomaista Byronin laulussa oli herkkä tulkinta, laaja sävyasteikko, muun muassa korkean falsetin käyttö ja hidas vibrato. Byron tunnettiin myös hyvin teatraalisesta lavaesiintymisestä.


title: David Byron

text: Laulaja aloitti uransa liityttyä The Stalkers -yhtyeeseen, joka vuonna 1967 muuttui Spiceksi. Yhtye soitti klubikeikkoja Lontoon ympäristössä, kunnes sai levytyssopimuksen vuonna 1969. Ken Hensleyn liityttyä yhtyeeseen Spicesta tuli Uriah Heep. Yhtyeen kaksi ensimmäistä levyä menestyivät Manner-Euroopassa ja Pohjoismaissa hyvin, mutta todellinen tähteys antoi odottaa itseään vuoteen 1971 asti. Yhtye julkaisi tuolloin Look at Yourself -levyn, josta tuli maailmanlaajuinen myyntimenestys. Levyn myytyä hyvin laulaja lopetti vuonna 1968 alkaneen työskentelyn Avenue Records -levy-yhtiössä. Byron oli rahaa ansaitakseen levyttänyt nimettömänä Avenuelle cover-versioita useista ajan top20-hiteistä. Uriah Heep -yhtyetoverit Mick Box ja Paul Newton toimivat muusikkoina samoissa levytyssessioissa.


title: David Byron

text: Uriah Heepin suosio kasvoi seuraavina vuosina, mutta sillä oli vaikutuksensa Byroniin: laulajan alkoholinkäyttö oli hyvin runsasta ja lavakäytös alkoi olla osa Byronia myös keikkojen ulkopuolella. "Tähtikäyttäytyminen" johti yhä useampiin riitoihin pääosan Uriah Heepin kappaleista säveltäneen Ken Hensleyn kanssa. Lopulta tilanne oli kärjistynyt niin pitkälle, että Byron erotettiin Uriah Heepistä kesäkuussa 1976 lisääntyneen alkoholin käytön ja sen mukanaan tuomien ongelmien takia. Julkisuuteen annettiin ilmoitus, jonka mukaan Byronin asenne poikkesi liikaa yhtyeen muista jäsenistä.


title: David Byron

text: Byronin ensimmäinen sooloalbumi "Take No Prisoners" oli julkaistu vuonna 1975 laulajan ollessa vielä Uriah Heepissä. Erottamisen jälkeen hän perusti Dave "Clem" Clempsonin ja Geoff Brittonin kanssa rock-yhtyeen nimeltä Rough Diamond. Yhtyeen jäsenet olivat kansainvälisesti menestyneitä artisteja. Rough Diamond ehti julkaista yhden nimeään kantaneen albumin alkuvuonna 1977, mutta siitä ei tullut suurmenestystä. Yhtyeen ensimmäinen esiintyminen oli huhtikuussa 1977, mutta Byron erotettiin yhtyeestä jo saman vuoden syyskuussa. Syynä olivat samat ongelmat kuin Uriah Heepin kanssa. Byronin lähdön jälkeen yhtye vaihtoi nimensä Championiksi ja äänitti yhden albumin uuden laulajan kanssa ennen hajoamistaan 1979.


title: David Byron

text: Rough Diamondin jälkeen laulaja palasi soolouralle. Byronin toinen soololevy "Baby Faced Killer" ilmestyi vuonna 1978. Levyn musiikissa on selviä vaikutteita useista eri musiikkityyleistä, muun muassa diskomusiikista. Levyn vaisuun menestykseen vaikutti osittain nouseva punk-aalto.


title: David Byron

text: Vuonna 1981 Byron perusti yhdessä kitaristi Robin Georgen kanssa rock-yhtyeen nimeltä The Byron Band. Yhtyeeltä ilmestyi samana vuonna albumi "On the Rocks", joka ei saavuttanut enää mainittavaa suosiota.


title: David Byron

text: Byronin kasvaneella alkoholinkulutuksella oli vaikutuksia terveyteen ja lauluääneen. Laulaja romahti täysin keikan aikana Lontoon Marquee-klubilla vuonna 1984. Tämän jälkeen Byronia hoitaneet lääkärit kehottivat laulajaa lopettamaan kokonaan alkoholinkäytön, koska se tappaisi hänet kuuden kuukauden sisällä. Byron noudatti neuvoa jonkin aikaa, kunnes lääkäri salli alkoholin kohtuukäytön. Se oli kohtalokasta Byronille.


title: David Byron

text: David Byron kuoli liiallisen alkoholin käytön aiheuttamaan sydänkohtaukseen vuonna 1985 38-vuotiaana. Uriah Heep julkaisi vuoden 1998 "Sonic Origami" -albumillaan kappaleen, joka on omistettu edesmenneille Byronille ja Gary Thainille.


title: Sicán

text:
Sicán (Lambayeque) oli muinainen perulainen inkoja edeltänyt intiaanikulttuuri ja valtio, joka kukoisti Pohjois-Perun rannikkoseuduilla Lambayequen laaksossa noin 700—1375. Sicánin alku liittyi Mochen, Warin ja Tiwanakun luhistumiseen. Kulttuuri jätti jälkeensä kaupunkeja, pyramideja ja hautoja.
Sicánia ei saa sotkea Sipániin, josta on tehty hautalöytöjä.


title: Sicán

text:
Sicánin arvellaan saaneen alkunsa mochekulttuurista. Varhaisia keskuksia olivat muun muassa Pampa Grande ja Batan Grande. Sicán-keskukset tunnetaan pyramideistaan, kanavistaan ja metallitöistä, mm uhriveitsiä ja naamioita.
On löydetty lukuisia kuninkaanhautoja.
1050—1100 oli tulvia, Sicánin ympäristö paloi ja painopiste siirtyi El Purgatorioon.
Noin 1375 inkojen kilpailija Chimor valloitti Sicánin alueen.
Inkat pitivät aluetta vallassaan 40 vuotta 1438-71 hallinneesta suuresta inkavalloittaja Pachachutista alkaen.
Sicanissa oli ehkä noin 75000 asukasta, ja sen ala oli noin 14000 km².
Sicánin metallitöitä tehtiin "kadonnut vaha"-manetelmällä, jossa
muotti tehdään ensin vahasta, se ympäröidään savella ja savea poltettassa keramiikaksi vaha sulaa pois. Vasta keramiikkainen
on lopullinen muotti.


title: Sicán

text:
Metalli oli mm. kultaa, hopeaa tai arsenikkikuparia. Varsinaista pronssia ei tunnettu. Sicanin arsenikkikupari oli lähimpänä vanhan maailman pronssia.Mochen asutus Pampa Grande Lambayequen laaksossa
paloi noin 700 Mochen kaudella V.


title: Sicán

text: Moche luhistuttua alueella Cajamarca perusti alueelle asutuskeskuksia.


title: Sicán

text: Cajamarca ja ylängön Wari vaikuttivat alueella voimakkasti 700-900. Näin ollen Sicánin kulttuurissa on Mochen, Cajamarcan ja Warin vaikutusta.


title: Sicán

text: Keski-Sicánin (900-1100) aikana kumpuja rakennettiin aikaisempaa enemmän, suuria pyramidikumpuryhmiä mm. Chornacapiin ja Chotunaan meren rannalle.


title: Sicán

text: Ns. Sicánin herran kuvat saattavat esittää Naymlapia, Sicánin dynastian perustajaa. Lambayequen alueella oli kymmenen suurta keskusta.


title: Sicán

text:
Batán Grande (Poma) oli lopulta suurin Sicánin keskittymä La Lechen laaksossa varhaisella ja keskisellä Sicánin kaudella vuosina 700 tai 800-1100. Monumenttikeskustassa oli 12 kumpua ja se peitti 4 km² alan. Kummut tehty myöhäisen Mochen (Pampa Grande) tyylillä tekemällä reunus ja täyttämällä seinien väli. Batán Grande oli metalliseppien keskus.
Sepät tuottivat kultapaloja nimeltä "naipes" ("pelikortit").
Ne olivat pieniä I:n muotoisia metallipaloja joita käytettiin ehkä rahoina. Muualla Perussa ei yleensä käytetty
rahaa, myös Ecuadorista on löydetty merkkejä
metallipalojen käytöstä rahoina.


title: Sicán

text:
Batán Granden tuhosivat tulva (voimakas El Niño
pitkine sateineen) ja tulipalo.


title: Sicán

text:
Samoihin aikoihin muualla Tiwanaku tuhoutui ja Chan Chania Chotunia, Pacatnamua kohtasi katastrofi, mutta nämä rakennettiin uudestaan.
Myöhäinen Sicán 1100-1370 rakentui El Purgatorion (Tucumen) ympärille. Sicánin herraa ei enää nähty taiteessa, mikä voi johtua tulvaan liittyvästä Sicánin herran arvostuksen romahtamisesta. Muinaisilla Andeilla nimittäin johtaja oli vastuussa sadon onnistumisesta.


title: Wari

text: Wari () oli muinainen intiaanikulttuuri Perussa noin 500–1200 jaa. juuri ennen inkoja. Wari-kulttuuria ei pidä sekoittaa Amazonin sademetsissä elävään wariheimoon. Warin kulttuuriin liittyy monia mysteerejä, koska siitä ei ole säilynyt perimätietoa, lähinnä radiohiiliajoitettuja rakennelmia. Warin pääkaupunki Wari oli nykyisen Ayacuchon joen laaksossa. Siellä oli muureja, pyramideja ja aukioita. Warin keskusta rakennettiin shakkiruutumaisen kaavan mukaan vuoden 700 tienoilla. Siellä saattoi asua jopa 40 000 asukasta. Wari oli miltä luultavimmin sotaisa yhtenäinen suurvalta, jota johtivat meille tuntemattomat kuninkaat. Löydöt kertovat myös intiaaneille tyypillisestä uskonnollisesta kultista.


title: Wari

text:
Wari alkoi laajeta voimakkaasti vuoden 600 tienoilla, ja sen valta ulottui lopulta Perun pohjoisosiin Viracochapampaan asti.
Monet Warin kaupungit olivat melko lyhytikäisiä, mikä viittaa Warin vallan olleen laajoilla alueilla melko lyhytaikainen. Warin kulttuuria luonnehtivat maaseuduille rakennetut terassiviljelmät ja tieverkosto, jotka tuovat mieleen inkavaltakunnan. Koska Warin valta ulottui myöhemmälle inkojen ydinalueelle, on ajateltavissa, että inkat olisivat saaneet ajatuksen suuren valtionsa perustamiseen luhistuneesta Warista.
Wari liittyy Perun historiassa niin kutsuttuun keskihorisonttiin, jolloin kaksi valtakuntaa, Bolivian ja Etelä-Perun Tiwanaku ja Keski-Perun Wari ulottivat valtaansa laajalle alueelle Andeilla. Warin keskusalue oli nykyisessä Keski-Perussa Ayacuchon ja Quinuan kaupungin lähellä Ayacuchon laaksossa. Nykyisestä Ayacuchon kaupungista 11 km koilliseen sijainneen Warin pääkaupungin pinta-ala oli 10–15 neliökilometriä ja siellä saattoi asua 20 000 tai jopa 40 000 ihmistä. Siellä oli muurien sulkemia alueita, katuja, pinnan alinen viemäriverkosto jne.


title: Wari

text: Wari oli kulttuurivaikuttajana melko lyhytikäinen. Warissa oli monia inkavaltion piirteitä, kuten suurvaltapolitiikka, terassiviljelmät, tieverkko, työverotus ja hallintokeskukset. Waria luonnehti myös inkavaltion tapainen militarismi joka näkyi kaupunkeja ympäröivissä suojamuureissa. Warin nousu saattoi perustua juuri terassiviljelmiin ajanjaksona jolloin Andeilla oli kuivaa.


title: Wari

text: Taiteen perusteella on epäilty Warin ihmisten puhuneen aimarakieliä. Tämäkään ei ole varmaa, koska Andien kansat käyttivät monesti apunaan valloitettujen kansojen käsityöläisiä. Warin muurit oli rakennettu melko pienistä, karkeista kivistä savilaastilla muuraamalla ja siten erottuvat selvästi inkojen rakentamista muureista, joissa on suuria kiviä saumattomasti toisiinsa liittyneinä. Warille oli tyypillistä pohjakaavaltaan D:n muotoinen temppeli.


title: Wari

text: Warin kulttuuri kehittyi Ayacuchon laaksossa asteittain. Ayacuchon laaksossa on asuttu pitkään ainakin vuodesta 7000 eaa. Tähän liittyi muun muassa Huarpan kulttuuri noin 200 eaa. - 550 jaa. ja Chonchopatan keskuksen synty Ayacuchon laaksoon Huamangan altaaseen. Hieman ennen 550 jaa. moni keskus Ayacuchon laaksossa näyttää tulleen hylätyksi yksi toisensa jälkeen, minkä on tulkittu liittyvän valloitussotiin ja kaupunkien tyhjentämiseen väestöstä. Alussa Quebrada de Ocros -vaiheen alussa noin 550–700 jaa. Wari ei ollut vielä suuri keskus, Conchopata pyrki ylivaltaan Ayacuchon laaksossa. 500-luvun lopulla Warin kulttuuriin ilmestyi Tiwanakun piirteitä.


title: Wari

text: Warin ja samaan aikaan olleen Tiwanakun kulttuurin suhteesta on kiistelty. Warin kuvanveistotaide oli Tiwanakun kuvanveistotaidetta yksinkertaisempaa ja jotkut päättelevät tästä, että Warin kulttuuri olisi ollut Tiwanakun kulttuuria yksinkertaisempaa. On väitetty Warin jo melko varhain, noin 550–700 jaa., vallanneen Tiwanakun ja vieneen sieltä työvoimaa rakennustöihin, koska silloin Wariin ilmestyi Tiwanakun arkkitehtuurin piirteitä. Wari näyttää omaksuneen monia kulttuurin piirteitä Tiwanakun kulttuurista, muun muassa niin sanotun sauvajumalan. Warin ja Tiwanakun rakennustaide muistuttivat toisiaan, mutta Warin keramiikka oli yleensä erilaista, vaikka osa Warinkin keramiikasta muistuttaa Tiwanakun tyyliä.


title: Wari

text: Wari laajeni melko alussa Pachacamaciin, missä Wari näyttää säilyttäneen alkuperäisen kulttuurin melko muuttumattomana. Pachacamacissa oli pyhä oraakkeli, jota kunnioitettiin koko Perun Andien alueella. Warin vaikutus tuntui myös muualla rannikolla. Perulaisten arkeologien mukaan Limasta löydetyt 1160 vuoden ikäiset muumiot ovat peräisin Warista.


title: Wari

text: Moraduchayuq-jaksolla. 700-900 jaa. Wari laajeni Pohjois-Perun vuorille. Sinne rakennettiin Viracochapampan keskus noin 700 km pohjoisluoteeseen Ayacuchon laaksosta samalla tyylillä kuin Warin kaupunki. 300 km kaakkoon Cuzcon seuduille ilmestyi Pikillaqtan Wari-keskus. Sekä Viracochapampa ja Pikillaqta oli rakennettu erittäin säännöllisen ruutukaavan mukaan, mikä kertoo tarkoin ohjatusta keskitetystä taitavasta rakentamisesta. Viracochapampa hylättiin jo rakennusvaiheessa. Rannikolla Wari levisi nimenomaan Perun eteläiselle ja pohjoiselle rannikolle. Lopulta Wari valtasi Mochenkin alueen Pohjois-Perun rannikolla. Siellä mochet hylkäsivät aiemman pääkaupunkinsa Sipánin ja tilale tulivat Pampa Grande ja Galindo.


title: Wari

text: Warin suurvalta säilyi noin 300 vuotta, eli neljä kertaa pidempään kuin inkojen suurvaltavaihe. Toisten mukaan Warin suuruudenaika olisi kestänyt vain sata vuotta. Wari ulotti vaikutuksensa inkoja edeltäneeseen Cuzcon laaksoonkin.


title: Wari

text: Wari alkoi taantua noin 800 jaa. Itse Wari näyttää romahtaneen melko äkkiä ehkä joskus vuonna 950-1100 jaa. Warin rakennusperinne ja muut kulttuuripiirteet hylättiin laajoilla alueilla. Tämä viittaa yhtenäisen valtion romahtamiseen mahdollisesti luonnononnettomuuden ja/tai vieraan valloittajan takia. On arvailtu keskiajan lämpökauden päättymiseen liittynyttä ilmastonmuutosta, johon liittyi kuivuminen je viileneminen. Aivan Warin loppuvaiheessa oli käynnissä uusi kaupungin rakennusvaihe, johon liittyi uudenlainen puolisuunnikasrakentaminen suorakulmioiden sijaan.


title: Wari

text: Noin vuoden 1000 jaa. tienoilla Warin kaupungin hallinto romahti. Warissa asui löydöistä päätellen keskenään kilpailevia, taistelevia ihmisryhmiä. Kaupungin väkiluku oli romahtanut ja aiempia temppeli- ja hallinnon alueita käytettiin kaatopaikkoina. Ihmiset asuivat lähellä kaupungin reunaa, eivätkä luultavasti pelänneet ulkoa tulevaa hyökkäystä.


title: Wari

text: Tämän jälkeen eteläinen suuri Wari-keskus Piqillakta jatkoi vielä 100–200 vuotta. Warin taidekin säilyi siellä pääkaupunkiaan pidempään. Ayacuchon laaksoon ilmestyi kokonaan uudenlainen kulttuuri. Olivatko tämän kulttuurin ylläpitäjät Warin tuhoajia ei tiedetä. Ayacuchon laaksossa oli Warin luhistuttua Huamanga-jakso 1050–1200 ja chankojen kulttuuri vuodesta 1200 noin vuoteen 1440 ennen inkavalloitusta.. Uusien Vilcabambasta tehtyjen hautalöytöjen mukaan Warit asuttivat tätä aluetta ennen inkoja, ja näin ollen warit saattoivat antaa sysäyksen inkavaltion synnylle.


title: Santana (yhtye)

text: Santana on vuonna 1966 perustettu yhdysvaltalainen rock-yhtye, joka on saanut nimensä meksikolaissyntyisestä laulaja-kitarististaan Carlos Santanasta. Yhtyeen musiikki, varsinkin varhainen tuotanto, on vahvasti latinovaikutteista. Santana oli hyvin suosittu 1970-luvun alussa, jolloin julkaistiin esimerkiksi tunnettu kappale "Black Magic Woman". 1980-luvulta lähtien Santanan suosio alkoi hiipua, mutta sittemmin suosio on taas ollut nousussa.


title: Santana (yhtye)

text: Santana perustettiin noin vuonna 1966 nimellä Santana Blues Band. Yhtye on nimetty sen keulahahmon, meksikolaissyntyisen kitaristin Carlos Santanan mukaan. Pian yhtyeen nimi vakiintui muotoon Santana. Levy-yhtiö Columbia teki Santanan kanssa levytyssopimuksen vuonna 1968. Santanan jäsenet ajattelivat, että ensimmäinen albumi voitaisiin nauhoittaa livenä. Niinpä he taltioivat myöhemmin vuonna 1968 joitakin omia keikkojaan. Yksi taltioinneista julkaistiinkin vuonna 1997, mutta yhdestäkään niistä ei tullut Santanan esikoisalbumia.


title: Santana (yhtye)

text: Yhtye pääsi esiintymään Woodstock-festivaaleille vuoden 1969 kesällä, kun promoottori Bill Graham, joka uskoi vahvasti yhtyeeseen, lupasi logistista tukea festivaalien järjestäjille vain, mikäli Santana saa esiintyä. Yhtyeen Woodstockissa soittama esitys kappaleesta "Soul Sacrifice" videoitiin, mikä nosti yhtyeen nopeasti yleisön tietoisuuteen.


title: Santana (yhtye)

text: Esikoisalbumi "Santana" ilmestyi kuukautta myöhemmin samana vuonna. Siitä tuli myyntimenestys ja levy soi paljon myös radioissa. Yhtye oli noussut hetkessä maailmankuuluksi.


title: Santana (yhtye)

text:
Vuonna 1970 Santanalta ilmestynyt ensimmäiseltä albumilta julkaistu cover-single "Evil Ways" nousi nopeasti listaykköseksi. Samana vuonna yhtyeeltä julkaistiin heidän tunnetuin kappale "Black Magic Woman", joka oli alun perin Fleetwood Macin kappale. Myös cover-kappale Tito Puenten kappaleesta "Oye Como Va" oli hyvin suosittu ja nousi samoin nopeasti klassikoksi. Nämä kappaleet sisältyivät yhtyeen toiselle albumille "Abraxas" (1970), joka on Santanan myydyimpiä albumeita. Myöhemmin samana vuonna yhtyeeseen tuli Carlos Santanan lisäksi toinen kitaristi, Neal Schon. Hänen kanssaan julkaistiin vuonna 1971 kolmas, nimetön levy, joka sai hyvän vastaanoton, ja jolta kappaleet "Everybody's Everything" sekä "No One to Depend on" julkaistiin menestyneinä singleinä. Vielä samana vuonna Carlos Santana joutui riitoihin Michael Carabellon, yhtyeen conga-rumpujen soittajan kanssa. Kiistan seurauksena Carlos Santana erotettiin yhtyeestä. Yhtye ei kuitenkaan menestynyt yhtä hyvin ilman häntä, joten he kutsuivat Carlosin takaisin ja erottivat sen sijaan Michael Carabellon yhtyeestä. Yhtyeen alkuperäisestä kokoonpanosta oli tässä vaiheessa jäljellä Santanan itsensä lisäksi rumpali Michael Shrieve ja kosketinsoittaja-laulaja Gregg Rolie. Shrieve ja Santana ideoivat jazz-vaikutteisen "Caravanserai"-albumin. Muutoksia korosti funk-vaikutteinen, moderni basisti Douglas Rauch. Lisäksi levyllä vierailee
Tom Rutley kontrabasistina.
Rolieta ja kitaristi Neal Schonia yhtyeen uudistunut, jazz-vaikutteisempi tyyli ei miellyttänyt, joten he erosivat. Sen jälkeen ryhmään liittyivät pianisti Tom Coster, lyömäsoittajat James Mingo Lewis, Rico Reyes ja Armando Peraza sekä basisti Douglas Rauch. Vuonna 1973 ilmestynyttä albumia "Welcome" pidetään yhtenä yhtyeen onnistuneimmista. Vuoden 1974 tienoilla Santanan suosio alkoi hiipua, joten päätettiin julkaista "Greatest Hits" -kokoelma, joka myi todella hyvin. Suosio alkoi palailla vuonna 1977 julkaistun "Moonflower"-levyn myötä. Santanan tyyli siirtyi lähemmäksi funkia, eikä musiikki ollut enää niin latinovaikutteista kuin aikaisemmin.


title: Santana (yhtye)

text: Santanan suosio alkoi hiipua taas 1980-luvulta lähtien, mutta suosio on hiukan kasvanut albumien "Supernatural" (1999) ja "Shaman" (2002) myötä. Niillä esiintyi tunnettuja vierailevia artisteja, kuten Eric Clapton, Rob Thomas ja Everlast. Vuoden 2005 albumilla "All That I Am" vierailee muiden muassa metalliyhtye Metallican kitaristi Kirk Hammett.


title: Nigerialaiskirjeet

text: Nigerialaiskirjeet, joka tunnetaan myös nigerialaishuijauksena (tai 419-huijauksena tätä huijausta käsittelevän Nigerian rikoslain luvun mukaan) on petos, jolla pyritään keräämään rahaa useimmiten länsimaissa asuvilta ihmisiltä. Vaikka petos on lähtöisin Nigeriasta, siitä on tullut maailmanlaajuinen ongelma, jonka arvioidaan tuottavan tekijöilleen vuosittain miljardeja dollareita. Alkujaan viestit tulivat kirjeitse tai faksin avulla, nyttemmin suurin osa tulee sähköpostina tai yhteydenottona sosiaalisen median kautta.


title: Nigerialaiskirjeet

text: Tyypillisissä petoksissa pahaa-aavistamatonta uhria pyydetään auttamaan rahansiirrossa, hänen kerrotaan voittaneen merkittävän summan rahaa, hänelle tarjotaan uskomattoman hyvältä kuulostavaa liiketoimintaa tai romanttisessa mielessä nettideittailussa solmittu kontakti pyytää uhrilta avustusta sairaala- tai matkustuskuluihin.


title: Nigerialaiskirjeet

text: Nigerialaiskirjeiden määrä ja niillä huijatut summat ovat jatkuvassa kasvussa. Maailmanlaajuisesti huijarit ovat ansainneet viesteillä yli 82 miljardia Yhdysvaltain dollaria. Viimeisin tilasto vuodelta 2013 osoittaa huijauksien tuottaneen vuodessa 12,7 miljardin dollaria. Vuosi vuodelta summat siis vain suurenevat.


title: Nigerialaiskirjeet

text: Ensimmäisiä nykyaikaisien huijauksien kaltaisia huijauksia on esiintynyt jo 1700-luvulla. Tunnetuin 1700-luvulta lähtöisin oleva huijaus oli niin sanottu ”spanish prisoners”. Siinä huijarit ottivat yhteyttä kirjeitse yleensä varakkaisiin bisnesmiehiin ja väittivät, että aikovat salakuljettaa jonkun varakkaaseen perheen kuuluvan pois espanjalaisesta vankilasta. Huijari pyytää lähestymältään ihmiseltä rahaa vanginvartijoiden lahjomiseen ja vastineeksi tästä avusta tulee rahojen antaja saamaan suuren palkkion tältä vangin varakkaalta perheeltä. Joissain versioissa palkkioksi tarjotaan naimisiinmenoa vangitun miehen kauniin tyttären kanssa. Oletettavasti suurin osa näistä kirjeistä lähetettiin Ranskasta Yhdysvaltoihin.


title: Nigerialaiskirjeet

text: Huijauskirjeiden uusi aalto alkoi 1980-luvulla ja niitä alettiin tehtailla erityisesti juuri Nigeriassa. Nigeria oli pahasti korruptoitunut ja oli taloudellisesti hyvin riippuvainen öljyteollisuudestaan, joka oli suurissa ongelmissa 1980-luvulla. Nigerian bruttokansantuote laski 1980-luvulla keskimäärin 5 %, joten taloudellisten ongelmien vuoksi oli helppo tarttua huijauksiin yhtenä elannonhankintakeinona. Länsimaalaiset taas tarttuivat helposti 80-luvulla nigerialaisten kirjeisiin, koska olivat kuulleet mediasta, miten isoja rahoja Nigerian öljyteollisuudessa pyörii tai miten suuria rahoja hallitsijat valtiolta ovat kavaltaneet. Näihin tekijöihin vetoaminen kirjeissä elätti vastaanottajissa toiveita helposta ja hämärästä rahasta. Ensimmäisissä nigerialaiskirjeissä teemana oli, että kirjeen lähettäjä oli Nigerian prinssi tai joku muu kuningasperheen jäsen, joka halusi tallettaa suuren summan rahaa Nigerian ulkopuolelle. Tätä teemaa käytetään huijauksissa yhä.


title: Nigerialaiskirjeet

text: Suosituin ja laajin huijauskirjeiden leviäminen tapahtui kuitenkin internetin myötä. Internet mahdollisti huijauskirjeiden laajan lähettämisen kaikkialle maailmaa vain vähällä vaivalla. Voidaan sanoa, että huijauskirjeet tavoittavat nykyään jokaisen länsimaalaisen, ei juuri löydy ihmistä, jonka sähköpostin roskapostilaatikkoon ei olisi koskaan kolahtanut jotain nigerialaiskirjeiden variaatiota. Internetin välityksellä huijarien on helpompi keskustella huijattavien kanssa, heidän on helpompi lähettää näillä väärennettyjä todisteita yms. Kirjeiden muokkaaminen ja erilaisten variaatioiden tekeminen on rajatonta, aina löytyy esimerkiksi uusia luonnonkatastrofeja joihin vedota.


title: Nigerialaiskirjeet

text: Suurimpana kannustimena nigerialaiskirjeissä toimii raha niin sekä huijarille että uhrille. Huijari toivoo onnistuvansa huijaamaan uhriltaan rahaa kaikenlaisten keksittyjen rahapyyntöjen ja -maksujen muodossa uhrin taas haaveillessa luvatusta rahapalkinnostaan. Sillä ei useinkaan ole väliä, millainen viesti on kyseessä. On nimittäin huomattu, että ihmisaivot reagoivat huomattavasti herkemmin mahdolliseen saatavilla olevaan rahasummaan kuin siihen, kuinka todennäköistä sen saaminen on. Meitä siis kiinnostaa ennemmin kysymys kuinka paljon kuin kuinka todennäköisesti. Ilmiö on helppo todistaa seuraamalla lottoajia. Suuren lottovoiton saamisen todennäköisyys on minimaalista, mutta siltikin kuponkeja ostetaan suuria määriä viikoittain.


title: Nigerialaiskirjeet

text: Tärkeässä roolissa on myös nigerialaiskirjeiden luottamuksellinen luonne. Vastaanottajia puhutellaan ystävinä, ja heiltä pyydetään todisteita, kuten kuvaa passista, jotta lähettäjä, eli huijari ”voisi luottaa” auttajaansa. Vastavuoroisesti huijari todistelee kuvilla ja muilla dokumenteilla omaa henkilöllisyyttään. Salassapitoa ja ehdotonta luottamuksellisuutta edellytetään koko prosessin ajan. Luottamussuhdetta siis rakennetaan pikkuhiljaa – samaa vauhtia koko huijausprosessin kanssa. Salassapito saattaa kutkuttaa uhria, joka tuntee olevansa osa jotakin ainutlaatuista seikkailua. Kiireellä taas yritetään hoputtaa uhria toimimaan pian, ja uhrihan toimii, ettei tilaisuus mene sivu suun.


title: Nigerialaiskirjeet

text: Kirjeistä voi löytyä myös paljon ajankohtaisuuksia. Näillä pyritään pönkittämään illuusiota todellisuudesta, eli rikas lähisukulainen voi yhtäkkiä olla jonkun lähihistoriassa oikeasti tapahtuneen suuronnettomuuden uhri. Bisnesrahatkin saattavat nykyään olla peräisin Syyrian sisällissodasta.


title: Nigerialaiskirjeet

text: Aiheestaan huolimatta nigerialaiskirjeen on lähes poikkeuksetta allekirjoittanut henkilö, jolla koetaan olevan auktoriteettia, kuten lääkäri, valtion virkamies tai lakimies. Olemme itse tottuneet vetoamaan auktoriteetteihin saadaksemme tukea ajatuksillemme, joten tässäkin auktoriteetin käyttö toimii argumenttina kirjeen todenperäisyyden puolesta. Pankilta tullut sähköposti logoineen on uskottava. Lääkärin sanaan luotetaan sokeasti ja saatetaan ajatella, että koska kyseessä on lääkäri, hän ei voi olla huijari. Tämä lienee hieman naiivi ajattelutapa, mutta nigerialaiskirjeissä usein hyödynnetty huijauskeino.


title: Nigerialaiskirjeet

text: Naiivilta voi vaikuttaa myös kirjeiden täynnä kirjoitusvirheitä oleva ulkoasu: todellisuudessa tämäkin on vain yksi tahaton tai tahallinen tehokeino huijauksen edistämiseksi. Puutteellinen kielitaito aiheuttaa sääliä joissakin vastaanottajissa, ja ihmeellistähän se olisi, jos Afrikasta tullut kirje olisi kirjoitettu täydellisellä suomen kielellä. Usein kirjeet tosin ovat englanniksi, mutta kirjoitusvirheitä niistäkin löytyy. Kirjoitusvirheet eivät tosin välttämättä toimi kaikenlaisissa huijauksissa, kuten esimerkiksi virallista uskottavuutta vaativissa pankki- tai lottopetoksissa.


title: Nigerialaiskirjeet

text: Vaikka kirjeet eroavat ulkoasultaan tavallisesta mainospostista, käytetään niissä kuitenkin journalismin ja mainonnan keinona tunnettua yksilökohtaista kuvaamista. Naamioituna henkilökohtaiseksi kirjeenvaihdoksi kirjeet todellisuudessa kuvaavat aluetta lähinnä yhtenä suurena alueena, eikä yksilöllisiä tai erityisiä kokemuksia juuri nosteta esiin. Jos edellä mainittuja kokemuksia kirjeistä löytyykin, ovat ne usein toistuvia. Tätä keinoa käytetään erityisesti Afrikkaan perustuvissa, tunteisiin vetoavissa konfliktiviesteissä, joissa huijaus myydään meille meidän tuntemiemme vähemmän mairittelevien Afrikka-käsitysten perusteella.


title: Nigerialaiskirjeet

text: Edward H. Smith määritteli jo vuonna 1923 kirjassaan Confessions of the Confidence Man: A Handbook for Suckers kuusi askelta onnistuneeseen huijaukseen. Näitä voidaan varmasti soveltaa myös nykypäivän nigerialaiskirjeisiin.


title: Nigerialaiskirjeet

text: Ensin tehdään taustatyö, jolloin muun muassa hiotaan suunnitelmaa ja hankitaan rikoskumppaneita sekä nykyaikana mahdollisesti kalastellaan tietoja jo tiedossa olevasta uhrista. Seuraavaksi otetaan uhriin ensikontakti. Sitten on vuorossa uhrin liehittely ja taivuttelu, jolloin uhrille esitellään houkuttelevia tienestimahdollisuuksia. Uhrin innostusta kasvatetaan yhdessä ahneuden kanssa, ja pian varovaisuudestaan luopunut uhri ei enää ymmärrä tulevansa huijatuksi. Nyt on vuoro todistaa toiminnan luotettavuus. Esimerkiksi pyramidihuijauksissa uhreille maksetaan alkuun pieniä summia voittoja, jotka kannustavat uhreja sijoittamaan yhä suurempia summia. Pian rahahanat kuitenkin loppuvat. Nigerialaiskirjeissä saatetaan usein ohittaa tämä vaihe, mutta on tapauksia, joissa huijarit ovat muun muassa kukilla sokaisseet romanssihuijausuhrejaan. ”Hurraa-vaihe” toimii viimeisenä naulana joko huijarin tai huijatun arkkuun. Tällöin huijari sepittää jonkin odottamattoman tapahtuman tai kriisin, minkä jälkeen uhrin on pakko toimia. Huijaus siis joko onnistuu tai epäonnistuu tässä vaiheessa. Joissakin tapauksissa tarvitaan kuitenkin ylimääräisiä vakuutuksia, ja mikään ei vakuuta, kuten raha. Huijari voi uhria taivutellakseen osoittaa ikään kuin olevansa samassa veneessä sijoittamalla myös omia rahojaan peliin – tai ainakin väittämällä niin.


title: Nigerialaiskirjeet

text: Bisnesviestit ovat ehkä tyypillisimpiä nigerialaiskirjeitä. Nuo lähes aina kiireellisiksi ja luottamuksellisiksi nimetyt viestit ovat tyypillisesti joko ministeriön, pankin tai jonkin rahaston työntekijän lähettämiä viestejä, joissa he paljastavat saaneensa käsiinsä miljoonia dollareita usein hämärissä olosuhteissa. Rahojen alkuperäistä omistajaa ei tiedetä tai sitten hän on kuollut onnettomuudessa. Tällaiset kirjeet sijoittuvat usein maihin, joilla on suuret luonnonvarat ja joissa ei ole sisällissotaa, kuten esimerkiksi Nigeriaan ja Etelä-Afrikkaan. Kirjeissä saattaa olla viitteitä myös ajankohtaisiin tapahtumiin.


title: Nigerialaiskirjeet

text: Konflikteja käsittelevät sähköpostit ovat myös hyvin yleisiä nigerialaiskirjeitä. Niissä käytetään levottomuuksista kärsiviä maita, kuten Sierra Leonea sekä Kongon tasavaltaa, ja viesteissä etsitään lähes poikkeuksetta apua konfliktissa kuolleen lähiomaisen rahojen siirtämiseksi ulkomaille. Näissä mainitaan usein myös joku kansainvälisesti tunnettu hahmo, kuten esimerkiksi sotarikoksista tuomittu Liberian entinen presidentti Charles Taylor, ja samoin kuin bisnesviesteissä, myös konfliktiviesteissä saatetaan käyttää hyväksi jotakin ajankohtaista, laajasti uutisoitua tapahtumaa.


title: Nigerialaiskirjeet

text: Internetin treffisivuja nettideittailussa hyödyntävät huijarit saalistavat uhrinsa luomalla väärennettyjä profiileja vetovoimaisine, varastettuine profiilikuvineen. Kun joku tarttuu koukkuun, huijarit simuloivat olevansa suhteessa, mutta todellisuudessa he vain havittelevat ”kumppaninsa” rahoja romanssihuijauksella. Ensimmäisiin rakkaudentunnustuksiin ei mene kauan, ja pian suhdetta ylläpidetään pikaviestinten ja sähköpostien välityksellä. ”Rakkaus” syvenee intensiiviseksi, ja kohta onkin aika huijarin pyytää uhriltaan ensimmäistä lahjaa. Usein mukaan voidaan uskottavuuden vuoksi tuoda kolmansia osapuolia: ”Lääkäri” saattaa ottaa yhteyttä huijattavaan ja pyytää rahaa huijarin eli huijattavan rakkauden kohteen välttämättömiin sairaskuluihin. Kun huijaus tulee loppujen lopuksi ilmi, saattaa uhrin olla vaikea uskoa, että suhteella ei ollut missään vaiheessa mitään todenperäisyyttä.


title: Nigerialaiskirjeet

text: Lottohuijauksessa uhrille ilmoitetaan, että hän on voittanut suuren summan rahaa. Kieli on usein virallista ja moitteetonta, mikä häivyttää epäluuloja. Mielenkiinnon herättyä uhri ottaa yhteyttä lähettäjään, jolloin uhrilta pyydetään tietoja palkinnon maksua varten. "Älykkäimmät" yksilöt saattavat varmistuakseen soittaa huijarin antamaan numeroon, jossa virallisesti puhuva henkilö vahvistaa voiton. Suuri voittosumma sokaisee, ja pian täytetään jo lomakkeita. Vasta tässä vaiheessa huijari pyytää uhriltaan rahaa paperihommien tai maksusiirtojen järjestelyyn. Tässä vaiheessa uhri on jo ehtinyt sulatella ajatusta uudesta rahakkaasta elämästään niin kauan, että huijaaminen ei enää käy mielessäkään. Huijari jatkaa rahasummien pyytämistä aina uusin verukkein niin kauan, kunnes uhri tajuaa tilanteen oikean laidan.


title: Nigerialaiskirjeet

text: Työpaikan saaminen nykyään tuntuu lottovoitolta, ja kun sellaisen vihdoin saa, ei huijaus välttämättä käy edes mielessä. Huijarit ovat kuitenkin rantautuneet myös työpaikkailmoituspalstoille. Ensin uhrille ilmoitetaan, että hän on saanut työpaikan – usein hyväpalkkaisen. Kuluihin, kuten viisumiin tai taustatarkistuksiin, vaaditaan kuitenkin rahaa uhrilta ennen työn aloittamista. Joskus työtä tarjotaan ilman ainuttakaan haastattelua tai jopa ilman, että uhri on edes hakemusta lähettänyt. Kun uhri on siirtänyt rahat huijarille, ei työpaikasta kuulu enää mitään. Myös ilmoitukset, joissa mainostetaan kotoa käsin tehtävää työtä, ovat usein huijauksia. Ajatus tienata rahaa kotoa käsin on kuitenkin monelle liian houkutteleva, joten uhreja riittää niissäkin.


title: Nigerialaiskirjeet

text: Verkon myyntipalstat ovat otollisia huijauspaikkoja, sillä huolimatta ohjeistuksesta monet hoitavat kaupankäynnin sähköpostien ja tilisiirtojen välityksellä. Huijarimyyjä myy verkossa tavaraa edulliseen hintaan ja vain vähän aikaa. Kaupalla on usein kiire, ettei ostaja ehtisi miettiä kauppaa sen kauempaa. Myyjä saattaa salailla asioita eikä vastaile kysymyksiin aktiivisesti. Usein myynti-ilmoituksen kuva on muualta kopioitu, mutta joskus kuva on aito, vaikka myyjällä ei todellisia myyntiaikomuksia olekaan. Kun ostaja on siirtänyt rahat myyjälle, kanssakäynti loppuu siihen, eikä ostaja saa tuotettaan koskaan. Erityisesti ulkomaisille tileille rahoja pyytäviä myyjiä on syytä varoa.


title: Nigerialaiskirjeet

text: Suomalaisittain suhteellisen yleiset pankkiviestit aiheuttavat usein ihmettelyä huonon kielen vuoksi ne kun ovat usein kirjoitettu suomeksi poiketen monista muista huijausviesteistä. Viestien lähettäjäksi mainitaan Nordea, Säästöpankki tai joku muu tuttu pankkilaitos. Viestissä itsessään vastaanottajaa pyydetään päivittämään tietonsa tai antamaan verkkopankkitunnuksensa ohessa olevan linkin kautta. Jos vastaanottaja toimii näin, saattaa hänelle vielä soittaa pankkivirkailijaksi esittäytyvä huijari, joka viimeistään pyytää tunnuksia itselleen. Huolimatta pankkien taistelusta näitä huijausviestejä vastaan lähetellään niitä silti yhä sattumanvaraisiin sähköposteihin.


title: Nigerialaiskirjeet

text: Tällaisessa viestissä uhriin ottaa yhteyttä palkkatappajaksi esittäytyvä huijari, joka väittää, että hänet on palkattu tappamaan viestin vastaanottaja. Huijari saattaa värittää tarinaa kertomalla, että hän on seurannut uhriaan jo päiviä ja että poliisille ilmoittaminen johtaa uhrin kuolemaan. Jotta uhrista ei tulisi hautapaikan täytettä, tulee hänen maksaa palkkatappajalle. Huomionarvoista on, että viestissä ei todennäköisesti kuitenkaan mainita edes vastaanottajan nimeä saati sitten paikkoja, joissa häntä on seurattu. Palkkatappajahuijauksessa saattaa kuitenkin olla se vaara, että huijaus ei koskaan paljastu. Tämä johtuu siitä, että kun huijari saa rahansa, ei tappoa tietenkään tapahdu, ja huijattu saattaa jäädä uskomaan, että rahansiirto pelasti hänen henkensä. Uhri ei myöskään todennäköisesti mainitse asiasta kenellekään.


title: Nigerialaiskirjeet

text: Palkkatappajaviestit voivat saada myös jatkoa oli uhri haksahtanut ensimmäiseen yritykseen tai ei. Tällä kertaa uhri saa viestin esimerkiksi FBI:lta, joka väittää saaneensa kiinni moniin murhiin syyllistyneen palkkatappajan. Palkkatappajalta on löytynyt lista seuraavista kohteistaan, ja uhrin nimi on tietenkin listalla. Uusi huijauskierros alkaa.


title: Nigerialaiskirjeet

text: Edellisessä palkkatappajaviestejä koskevassa kappaleessa esiteltiin jo yksi tapaus toisen kierroksen huijaamisesta. Toisessa versiossa uhriksi joutunut saa yhteydenoton etsivältä, joka on erikoistunut rahahuijauksien selvittämiseen. Rahaa vastaan tämä huijarietsivä lupaa selvittää alkuperäisen huijauksen. Rahavoittohuijauksien yhteydessä saatetaan uhria vedättää vielä bonusvoitolla. Tällaisessa tapauksessa selitellään, että uhri ei ole vielä saanut ensimmäistä voittoaan, sillä hän saattaa voittaa myös bonuspalkinnon – rahaa vastaan tietenkin. Tätä niin sanottua toisen kierroksen huijausta on käytetty myös oikeiden rahavoittajien kohdalla.


title: Nigerialaiskirjeet

text: Yksi kahden kierroksen huijaus koskee sijoittajia. Ensimmäisellä kierroksella sijoittajaa huijataan ostamaan tietty määrä, esimerkiksi tuhat arvotonta osaketta. Toisella kierroksella sijoittajaan ottaa yhteyttä tuntematon henkilö, joka haluaa ostaa kyseisiä osakkeita kaksituhatta kappaletta. Sijoittaja kiirehtii nyt ostamaan tuhat osaketta lisää alkuperäiseltä myyjältä vain kuullakseen, että tuntematon henkilö haluaakin nyt viisituhatta osaketta. Huijauskierre on jälleen valmis.


title: Nigerialaiskirjeet

text: Erityyppiset viestit vetoavat erityyppisiin ihmisiin. Bisnesviestit esimerkiksi on usein suunnattu helposta rahasta kiinnostuneille ja jopa kanssarikollisille. Niiden tarjoamat sijoitusmahdollisuudet ovat vain liian hyviä ollakseen totta. Rahojen alkuperä saattaa myös olla hämäräperäinen, mikä ei lainkuuliaista kansalaista houkuttelisi. Konfliktiviestit taas pyrkivät vaikuttamaan ihmisten tunteisiin ja myötätuntoon. Näiden vaikutuspiiriin kuuluvat henkilöt lienevät sympaattisia yksilöitä, jotka luulevat auttavansa hädänalaisia ja samalla tienaavansa muutaman pennosen siinä sivussa. Romantiikkaviestejä lähettävät huijarit saalistavat usein yksinäisiä, rakkautta tai seksuaalista kanssakäymistä etsiviä uhreja.


title: Nigerialaiskirjeet

text: Myös huijauksen uhrin oma asema vaikuttaa huijatuksi tulemiseen. Ultrascan Advanced Global Investigationsin raportti esittää, että erityisesti työelämässä menestyneet uskovat huijauksiin helpommin. Tämä johtuu siitä, etteivät huonommin toimeen tulevat ihmiset luota omaan arviointikykyynsä. Uhrin tulee siis uskoa omiin taitoihinsa ja kokemuksiinsa, jotta tämä rohkenee lähteä huijarin kelkkaan mukaan. Liike-elämässä menestyneet siis vainuunsa luottaen näkevät huijauksen uskomattomana sijoitusmahdollisuutena, ja lääkärit taas voivat haksahtaa humanitääriseen avunpyyntöön tavoitteenaan tehdä hyvää. Yksi syy uhrien joukosta löytyviin menestyjiin on se, että huijarit löytävät heidän yhteystietonsa usein jonkin konferenssisivun kautta. Tämän perusteella on helppo spekuloida, että jos ihminen laittaisi oman sähköpostinsa julkiseen jakoon, saisi hän nopeasti useammankin huijausviestin.


title: Nigerialaiskirjeet

text: Toisaalta taas vähävaraiset ihmiset voivat olla haavoittuvaisempia joutumaan huijauksen uhriksi vaikean taloustilanteen vuoksi. Köyhyyden kanssa kamppailevat saattavat sokeasti tarttua tarjottuun tilaisuuteen parantaakseen omaa elintasoaan.


title: Nigerialaiskirjeet

text: Entä sitten vanhukset? Voisi olettaa, että uuden teknologian ja vaihtuvien verkkoilmiöiden kanssa kamppailevat ikäihmiset olisivat otollisia kohteita huijareille. Australialaisen kilpailu- ja kuluttajakomission (Australian Competition & Consumer Commission, ACCC) ylläpitämän, kuukausittaisia tilastoja julkaisevan Scamwatch-sivuston mukaan syyskuussa 2015 92 raportoidussa nigerialaishuijauksessa raportoijien suurin ikäryhmä (22 kpl) oli 55-64-vuotiaat. Tämä puhuu vahvasti sen puolesta, että vanhukset ovat varsin otollisia kohteita huijauksille - tai siitä, että vanhukset ovat aktiivisempia raportoijia.


title: Nigerialaiskirjeet

text: Myös traumalla ja uhriksi joutumisella voi olla tekemistä toistensa kanssa. Ultrascan Advanced Global Investigationsin tutkimuksessa mukana olleista uhreista yli 85 prosenttia yli 150 000 dollaria hävinneistä oli hiljattain kokenut vanhempansa poismenon.


title: Nigerialaiskirjeet

text: Kaiken edellä mainittujen syiden tai syyspekulaatioiden jälkeen ei sovi unohtaa, että ihmisen luonteella on tietenkin suuri vaikutus todennäköisyyteen joutua nigerialaishuijauksen uhriksi. Arvelut uhrien naiiviudesta tai älykkyydestä lienevät yleisiä nigerialaiskirjeistä puhuttaessa. Microsoftin tutkimuksen mukaan uhrit ovat nimenomaan muita ihmisiä herkkäuskoisempia.


title: Nigerialaiskirjeet

text: Nigerialaiskirjeet, tai kansainvälisesti 419-scammit, tarvitsevat lähettäjänsä. Nigerialaiskirjeitä lähettävät ovat yleensä itsekin suhteellisen hyvin toimeentulevia ja elättävät itsensä huijaamalla ihmisiä. Hyvin toimeentulevilla ihmisillä on mahdollisuus päästä käsiksi laitteistoon, jolla nigerialaiskirjeet voidaan lähettää. Nykyään useimmiten kirjeiden lähettämiskeinona ovat tietokone ja sähköpostiohjelma. Kirjeiden laatiminen vaatii myös laatijaltaan kompleksisempaa ajattelukykyä kuin oikeasti köyhällä lukutaidottomalla ihmisellä on . Siksi kirjeiden lähettäjät toimivat kaupungeissa, joissa on korkeamman oppimisen keskuksia, kuten yliopistoja. Näin huijareilla on pääsy vaadittuun infrastruktuuriin, sekä taito käyttää niitä. Täten huijarit voivat käyttää huomattaviakin määriä aikaa etsiessään uusia uhreja tai tietoja uhreistaan. Erään tutkimuksen mukaan pääasialliset huijarit ovat iältään 22-29-vuotiaita.


title: Nigerialaiskirjeet

text: Osa kirjeidenlähettäjistä ovat mukana eri syistä. Osa lähettää kirjeitä rahoittaakseen opinnot ja osa esimerkiksi maksaakseen velkojaan. Jotkut ovat jopa laittaneet oman organisoidun ringin pystyyn, jolloin tietysti voitot kasvavat, mutta kiinnijäämisen riski kasvaa, kuten kävi Amaruche Odonokolle ja hänen rikollisjärjestölleen . Nigerialaiskirjeet ovat olleet viime vuosina niin kovassa suosiossa, että on loogista ajatella sen ympärille muodostuneen yhä useampia organisoituja rikollisjärjestöjä. Tätä puoltaa myös se, että kaikista varoituksista huolimatta nigerialaiskirjeillä tahkotaan paljon rahaa, kuten voidaan nähdä vuonna 2014 julkaistusta raportista.


title: Nigerialaiskirjeet

text: Nigerialaiskirjeiden lähettäjätkin voivat joutua huijauksen kohteeksi. Yleensä takana ovat länsimaiset ryhmittymät joiden ainoa tarkoitus on saada tietoa huijareista itsestään ja sen jälkeen kertomalla niistä julkisesti esimerkiksi omilla nettisivuillaan. Ihmiset tällaisten ryhmittymien takana ovat yleensä itse uhreja tai ovat vain saaneet tarpeeksi sähköpostiin tulevasta äkkirikastumisista kertovista viesteistä. Toiminta on eettisyyden ja moraalin kannalta hyvin harmaalla alueella . Huijareiden huijaaminen ei objektiivisesti ottaen eroa mitenkään nigerialaiskirjeiden lähettäjien toiminnasta, vain tavoiteltava tavara muuttuu rahasta mahdollisuuteen julkisesti tuoda huijarin tiedot ja jopa kuva esille.


title: Nigerialaiskirjeet

text: Nigerialaiskirjeiden tarkoitusperien havaitseminen edellyttää vastaanottajilta riittävän hyvää ja kriittistä medialukutaitoa.


title: Nigerialaiskirjeet

text: Medialukutaidollisesta näkökulmasta on olennaista huomioida, että eri viestintävälineet vaativat viestien lukijoilta erilaisia medialukutaidollisia kykyjä. Australian Competition and Consumer Comissionin keräämien raporttien mukaan Australiassa vuonna 2014 merkittävästi eniten huijausviestejä luettiin puhelimilla (48,5 %). Seuraavaksi eniten huijausviestejä luettiin e-mailin kautta (24,9 %). Huijausviestejä luettiin myös Internetin (9,9 %), kirjeiden (6,9 %), tekstiviestien (4,3 %) ja sosiaalisen median (2,6 %) välityksellä.


title: Nigerialaiskirjeet

text: Mahdollisena kasvavana huijausviestien lähetysmuotona voidaan nähdä mobiilisovellukset. Vuoden 2015 syyskuussa mobiilisovelluksia käytettäessä luettujen huijausviestien osuus huijausviesteistä oli Australian Competition and Consumer Comissionin raportin mukaan 0,7 %, kun vuoden 2014 syyskuussa vastaava lukumäärä oli 0,2 %.


title: Nigerialaiskirjeet

text: Tuloksien perusteella on olennaista huomioida perinteisen sähköpostin ohella muiden mediamuotojen olevan keskeisiä huijausviestien lähetystapoja ja ottaa tämä huomioon medialukutaidollisessa opetuksessa. Esimerkiksi puhelimella sähköpostin lukeminen on muodoltaan nopeaa ja tapahtuu usein kiireessä esimerkiksi julkisissa kulkuvälineissä, jolloin keskittyminen viestien sisältöön voi olla tavallista heikompaa. Sosiaalisessa mediassa käyttäytymisemme on yleensä alitajuista ja tottunutta, joten informaation tulvan kasvaessa mediataidolliset kyvyt ovat yhä keskeisemmässä asemassa. Myös eri sähköpostipalveluissa on erilaisia käyttöliittymiä , jolloin esimerkiksi sähköpostipalvelun uutena käyttäjänä huijausviesteihin erehtyminen voi olla totuttua sähköpostipalveluita helpompaa.


title: Nigerialaiskirjeet

text: Ongelmalliseksi ryhmäksi vähäisen medialukutaidollisen osaamisen kannalta voidaan havaita myöhäiskeski-ikäisten ja yli 65-vuotiaiden huijauskirjeiden vastaanottajien ryhmä, jotka eivät ole saaneet medialukutaidollista koulutusta. Scamwatch-sivuston mukaan syyskuussa 2015 suurin huijauksien kohderyhmä Australiassa olivat myöhäiskeski-ikäiset eli 55–64-vuotiaat. Esimerkiksi pankin nimissä tehdyt huijauskirjeet voivat aiheuttaa hämmennystä pankin ollessa historiallisesti ja yhteiskunnallisesti arvostettu toimija, johon on menneisyydessä pystynyt luottamaan. Medialukutaidollisesti huijausviestien ymmärtäminen voikin haastaa ikäryhmän aikaisemmat käsitykset ja tottumukset.


title: Nigerialaiskirjeet

text: Vaikka vastaanottajan medialukutaidolliset kyvyt voivat olla hyvällä tasolla, viestien lukemiseen voivat vaikuttaa olosuhteisiin liittyvät tekijät, kuten vastaanottajaan vireystilaan vaikuttava viestin vastaanottamisen kellonaika ja vastausympäristö. Näin ollen huijausviestit voidaan lähettää tarkoituksenmukaisesti kellonaikaan, jolloin vastaanottajan virkeystila voi olla heikko.


title: Nigerialaiskirjeet

text: Huijausviestien tunnistaminen voidaan katsoa tarpeelliseksi mediakasvatuksen osaksi jo huijausviestien aiheuttamien taloudellisten menetysten vuoksi. Vuoteen 2013 mennessä nigerialaiskirjeet ovat aiheuttaneet Advanced Global Investigationsin raportin mukaan 82 miljardin yhdysvaltain dollarin suuruiset menetykset. Nigerialaiskirjeiden ymmärtämiseksi voidaan katsoa olennaiseksi medialukutaidon laaja-alainen opetus. Medialukutaito on mainittu perusopetuksen suunnitelman perusteissa, yhtenä ainekokonaisuutena sekä äidinkielen ja kirjallisuuden sekä kuvataiteen tavoitteissa ja sisällöissä vuodesta 2004.


title: Nigerialaiskirjeet

text: Mediakasvatuksen on yleisesti painotettu keskittyvän nuoriin, mutta huijausviestien koskiessa laajaa yhteiskuntaluokkaista ja ikäluokkaista jakaumaa, myös opetuksen on oltava helposti saatavilla ja eri ryhmien medialukutaidolliset kyvyt huomioivaa. Opetuksessa on myös havaittava, että uusien mediamuotojen jatkuvassa kehityksessä myös keinot käyttää huijausviestejä uudistuvat jatkuvasti. Näin ollen huijausviesteihin keskittyvän medialukutaidon opetuksen tulisi olla monialaista ja keskittyä perinteisen huijaussähköpostin lisäksi myös uusiin mediamuotoihin ja sovelluksiin.


title: Nigerialaiskirjeet

text: Huijauskirjeisiin liittyvä tiedottaminen on tapahtunut pääasiallisesti verkossa. Nykyisin Suomessa esimerkiksi pankit ja kirjastot ovat alkaneet tiedottaa sivuillaan mahdollisista verkkohuijauksista ja siitä, kuinka ihmisten on reagoitava huijausviesteihin. Lisäksi merkittävänä yleisenä tietoisuuden lisääjänä on lehtien kasvanut uutisointi huijaussähköposteihin liittyen. Myös viranomaisten ilmoitukset ovat olennainen tekijä huijauskirjeisiin liittyvän medialukutaidon osalta. Huijauskirjeisiin liittyvien rikosilmoitusten myötä huijauksiin liittyvä tiedottaminen voi tehostua. Toisaalta ongelmaksi voi muodostua, ettei pelkkä kirjeen lähettäminen täytä Suomen poliisin mukaan rikokseen liittyvää tunnusmerkistöä. Tarkkaan laaditut ohjeet Nigerialaiskirjeiden välttämiseksi ovat laatineet esimerkiksi Suomen suurlähetystö, FBI ja Interpol.


title: Nigerialaiskirjeet

text: Tunnetuin suomalainen esimerkki nigerialaishuijaukseen lankeamisesta on Sunny Car Centerin tapaus. Hankkeen tarkoituksena oli rakentaa Hämeenlinnaan Euroopan suurin autokauppa. Toimitusjohtaja Markku Ritaluoma kuvitteli saavansa Sambian entisen presidentin Frederick Chiluban lesken Regina Chiluban Lontoossa olevat miljoonavarat Sunny Car Centerin rahoitukseksi. 33,6 miljoonan euron saamiseksi miehen tuli maksaa eteläafrikkalaiselle pankkitilille 336 000 euroa, minkä Ritaluoma poliisin varoituksista huolimatta teki. Rahat jäivät sille tielleen.


title: Nigerialaiskirjeet

text: Surkuhupaisaksi asian teki se, että hän lankesi nigerialaishuijaukseen jo toistamiseen. Aiemmin vuonna 2013 hän oli toimittanut ghanalaismiehelle 150 000 euroa, jonka jälkeen hänen piti saada 100 miljoonan euron sijoitus. Kun rahoja ei sitten alkanut kuulua, Sunny Car Center pyysi sijoitustaan takaisin. Tässä tilanne poikkeaa normaaleista nigerialaiskuvioista. Rahaa myös tuli takaisin, mutta se oli väärennettyä. Palautetussa rahassa oli väärennettyjä 500 euron seteleitä, joissa oli jopa samat sarjanumerot. Väärennettyjä rahoja tuli takaisin 94 500 euron "arvosta". Epäonnisten sijoitusten vuoksi Sunny Car Center hakeutui konkurssiin syksyllä 2015.


title: Nigerialaiskirjeet

text: Toinen tunnettu nigerialaiskirjeisiin langennut suomalainen on ministeri Olavi J. Mattila, joka vuonna 2004 tuomittiin petoksesta kun hän oli sijoittanut sekä omia että muilta lainaamiaan rahoja nigerialaiskirjehuijauksiin 1990-luvun puolivälissä.